Era Vesu na iVakadinadina i Jiova e Eritrea ena Vuku ni Nodra Vakabauta\nWILIKA ENA VOSA Afrikaans Albanian Armenian Azerbaijani Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greek Hausa Hiligaynon Hungarian Iban Iloko Indonesian Italian Japanese Kikaonde Kinyarwanda Kirghiz Kirundi Korean Lithuanian Malagasy Myanmar Norwegian Polish Portuguese (Brazil) Portuguese (Portugal) Romanian Russian Sepedi Serbian (Cyrillic) Serbian (Roman) Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese Xhosa vakaViti\nVesu ena Vuku ni Nodra Vakabauta\nEra vesu na iVakadinadina i Jiova kei na so tale e Eritrea ra qai bala e valeniveivesu. Ia era sega ni veilewaitaki, sega tale ga ni dua na nodra cala. Era vesu na tagane, yalewa, gone kei na qase era iVakadinadina i Jiova ena vuku ni nodra cakacaka vakalotu, eso tale e sega ni tukuni na vuna. Era vesu tale ga na cauravou nira sega ni via curu ena mataivalu ena vuku ni nodra lewaeloma.\nEna gauna e tugalala kina o Eritrea ena 1993, e vakaleqai nodra galala na iVakadinadina i Jiova. Nira sega ni veidigidigi ena sasaga ni tugalala ena 1993 kei na nodra sega via curu ena mataivalu, e vakarota o Peresitedi Afewerki ena ika25 ni Okotova 1994 me boko na nodra dodonu vakalewenivanua. Me tekivu mai na gauna qori era vesu na iVakadinadina i Jiova, mokulaki, vakalolomataki tale ga vei ira na ovisa me rawa nira cakitaka nodra vakabauta.\nEra Mate na iVakadinadina i Jiova e Valeniveivesu\nErau se qai mate ga qo e rua na iVakadinadina i Jiova ni rau sa toki ina valeniveivesu e Mai Serwa. E mate o Habtemichael Tesfamariam ena ika3 ni Janueri 2018 ni sa yabaki 76, e mate o Habtemichael Mekonen ena ika6 ni Maji 2018 ni sa yabaki 77. Era vesuki rau na turaga qo na vakailesilesi e Eritrea ena 2008, ia e sega ni dua nodrau cala. Me yacova mai qo, e mate e va na iVakadinadina i Jiova ena valeniveivesu e Eritrea.\nVeivakalolomataki e Valeniveivesu\nEna ika24 ni Seviteba 1994, eratou bala e valeniveivesu o Paulos Eyassu, Isaac Mogos, kei Negede Teklemariam ni ratou sega ni via curu ena mataivalu ena vuku ni nodratou lewaeloma. E tini tale na tagane eratou vesu tiko me sivia ni tini na yabaki.\nEra vesu eso na iVakadinadina i Jiova ena loma ni konteina ni kako, eso tale era vesu ena vale vatu se vale kava era bulu veimama tu ena qele. Ena Julai 2011 e mate o Misghina Gebretinsae, yabaki 62, ena levu ni katakata, ni totogitaki ena vanua e vakatokai me “lomaniqele” ena valeniveivesu e Meitir. E mate tale ga e keri o Yohannes Haile, yabaki 68, ena ika16 ni Okosita 2012, ni oti e va na yabaki nona vesu tu. Eratou mate e tolu na iVakadinadina i Jiova itabaqase ni ratou sere oti ena vuku ni veivakalolomataki.\nEna Julai 2017, era tokitaki kece na iVakadinadina i Jiova era vesu tu ena Keba e Meitir ina Valeniveivesu e Mai Serwa ena taudaku kei Asmara. Ena ika30 ni Noveba 2017, era tokitaki kece tale ga na 13 na iVakadinadina i Jiova ena Keba e Sawa ina Valeniveivesu e Mai Serwa, wili kina o Paulos Eyasu, Isaac Mogos, kei Negede Teklemariam.\nMo raica na yacadra kece na iVakadinadina i Jiova era vesu tu ena gauna qo e Eritrea ena vuku ni nodra vakabauta, tabaka na isema e toka e ra.\nVesu ena Vuku ni Nodra Vakabauta—Eritrea (PDF)\nVeitaravi ni Gauna\n15 Maji, 2019\nEra vesu e 53 na iVakadinadina i Jiova.\n6 Maji, 2018\nMate o Habtemichael Mekonen, yabaki 77, ni sa tokitaki ina Valeniveivesu e Mai Serwa.\n3 Janueri, 2018\nMate o Habtemichael Tesfamariam, yabaki 76, ni sa tokitaki ina Valeniveivesu e Mai Serwa.\nEra tokitaki kece na iVakadinadina i Jiova ena Keba e Meitir ina Valeniveivesu e Mai Serwa, ena taudaku kei Asmara.\nEra sere e levu era vesu ena ika14 ni Epereli, ia se vesu tiko ga e 20 era vesu mai ena ika27 ni Epereli.\n27 Epereli, 2014\nEra vesu e 31 na iVakadinadina i Jiova nira vuli iVolatabu tiko.\n14 Epereli, 2014\nEra vesu e 90 vakacaca na iVakadinadina i Jiova nira tiko ena iVakananumi ni mate i Karisito.\n16 Okosita, 2012\nMate e valeniveivesu o Yohannes Haile, yabaki 68, ena vuku ni veivakalolomataki\nMate e valeniveivesu o Misghina Gebretinsae, yabaki 62, ena vuku ni veivakalolomataki\nEra curuma na vakailesilesi e dua na vale ni iVakadinadina i Jiova nira lotu tiko, ra qai vesuka e le 23 era yabaki 2 ina 80.\n28 Epereli, 2009\nEra tokitaki kece vakavo ga e dua na iVakadinadina i Jiova mai na siteseni ni ovisa era vesu tu kina ina keba ni valeniveivesu e Meitir.\n8 Julai, 2008\nEra curuma na vakailesilesi na nodra vale na iVakadinadina i Jiova kei na vanua ni cakacaka ra qai vesuka e le 24, levu qori era vakarautaka na ka mera bula kina na nodra vuvale.\nVakatabuya na matanitu na matalotu kece era sega ni okati ena va na vakabauta e vakadonuya na matanitu.\n25 Okotova, 1994\nE vakarota na peresitedi me bokoci na nodra dodonu vakalewenivanua na iVakadinadina i Jiova e Eritrea.\n24 Seviteba, 1994\nRatou vesu o Paulos Eyassu, Isaac Mogos, kei Negede Teklemariam, ia e sega ni dua nodratou cala, eratou se vesu tiko ga.\nVeiyabaki ni 1940\nTauyavu na imatai ni ilawalawa iVakadinadina i Jiova e Eritrea.\nVesu ena Vuku ni Nodra Vakabauta—Eritrea\niVakadinadina i Jiova Era Vesu ena Vuku ni Nodra Vakabauta—Na Vanua


Veivakavulici na Matanitu ni Kalou—Vakavulici na Nona iMuri na Tui | Matanitu ni Kalou\nMawi: Soqoni e tautuba mai Lodoni, Igiladi, 1945; matau: Siga ni Soqo Lavotaki e Malawi, Aferika, 2012\nVeivakavulici na Matanitu ni Kalou—Vakavulici na Nona iMuri na Tui\nO MATADREDREDRE vua na tacida e vunau tiko ena buturara. Na tacida qo e lewe ni nomu ivavakoso qai imatai ni gauna qo me vunau kina ena soqo ni tabacakacaka. Ni o vakarorogo tiko ena nona vunau, o qoroya dina na noda vakavulici na tamata ni Kalou. O vakasamataka lesu na imatai ni gauna e vakaitavi kina ena buturara kei na vanua sa mai yacova qo! E yaga vakalevu ena nona toso vakayalo na nona vuli ena Koronivuli ni Cakacaka Vakapainia. Erau sa qai vuli oti tale ga kei watina ena Koronivuli ni iTalatala ni Matanitu. Ni o vakasausau ena nona ivunau totoka, o veiraiyaki qai vakasamataka na veivakavulici e caka vei keda kece na tamata ni Kalou.\nE parofisaitaka na iVolatabu na gauna ena ‘vakavulici ira kina o Jiova’ na nona tamata. (Aisea 54:13) Eda sa bula donuya tu na gauna qori. Eda vakavulici ena noda ivola, ena soqoni, soqo ni tabacakacaka, soqo ni veiwasewase kei na koronivuli tale eso me vakarautaki keda ena duidui itavi ena isoqosoqo i Jiova. Eda na dikeva ena iwasewase qo, ni vuli kece qori e vakadinadinataka ni sa veiliutaki dina tiko ena gauna qo na Matanitu ni Kalou.\nSoqoni Meda Sokalou\nE yaga vakacava vei keda na soqoni eda sokaloutaki Jiova kina?\niMeli iMeli Veivakavulici na Matanitu ni Kalou—Vakavulici na Nona iMuri na Tui


Bula ena Vakatagedegede 4 | Living at Level 4 | Unite against COVID-19\nEna Vakatagedegede 4 e dodonu mo:\ntiko ga e vale vakavo ke o lakova eso na ka bibi\ntiko ga kei ira dou vakaitikotiko vata. E bibi mo taqomaki ira dou vakaitikotiko vata\nme 2 na mita nomu yawaki ira eso tale o sega ni kila ni o biubiu mai vale mo lakova eso na ka bibi\ngole ga ena dua na rara voleka mo lai vakaukaua yago\ngole ga ena sitoa ni volivoli o voleka kina\ncakacaka se vuli ga mai vale. Eso na tamata cakacaka era rawa ni lako i cakacaka, ia e kaukaua sara na vakatatabu e vauca na tikina qo.\ndaramaka na iubi ni ucu kei na gusu ni o vodo ena sala ni veitosoyaki ni lewenivanua, rara ni waqavuka, ena loma ni waqavuka, tekisi se vodo vata, vanua ni veiqaravi ni bula kei na bisinisi e ra dola tiko. Ena vinakati mo na daramaka tale ga na iubi ni ucu kei na gusu kevaka o tiko ena dua na vanua e dredre kina na veiyawaki.\nsavata qai vakamamacataka vakawasoma na ligamu. E bibi mo kauaitaka na tiko savasava, me vaka na nomu savata na ligamu, vu se suru ena maliwa ni duruduru ni ligamu kei na kena sava se qua na veivanua e tarai wasoma.\nmo nanuma tiko na veivanua o lakova ni o vakayagataka na NZ COVID Tracer app, ivola ni COVID-19 ni veivanua o lakova, se vakavola. Qori ena kilai totolo kina o ira na veitaratara voleka ke vinakati.\nTabaka qo mo kila eso na itukutuku baleta na COVID-19 kei na kena ivakatakilakila\nTabaka qo mo kila na itukutuku ni Vakadikevi\nTabaka qo mo kila na itukutuku ni veitaratara ena Bluetooth\nCula kevaka e sa vakadeitaki na gauna\nE rawa ni ko cula ena loma ni ka 4 ni vakatagedegede ni vakatatabu kevaka e sa vakadeitaki na kena gauna. Era na dola tu na vanua ni veicula. Era na veiqaravi ena loma ni Vakatagedegede 4 ni Tataqomaki. Keitou sa vakauqeti kemuni moni cula me vaka na kena inaki.\nDaramaka na iubi ni ucu kei na gusu kei na matavulo\nNa iubi ni ucu kei na gusu kei na matavulo e gadrevi vakalawa me tokari e na Vakatagedegede 4 ni tataqomaki:\nena sala ni veitosoyaki ni lewenivanua kei na vanua ni vakavodo ena sitima ni vanua se basi\nena vanua ni veiqaravi ni bula\nena bisinisi se veiqaravie ra dola ka ra veivolekati kina na dau volivoli me vaka na sitoa lelevu, sitoa ni volitaki wainimate kei na vakatawa benisini.\nE gadrevi talega mo daramaka na iubi ni gusu kei ucu e na gauna ko biubiu mai kina e vale.\nTabaka qo mo kila na itukutuku me baleta na matavulo kei na iubi ni ucu kei na gusu\nVeitosoyaki e vakadonui e na Vakatagedegede 4 ni qaqarauni\nE vakaiyalayala ga na veilakoyaki ena Vakatagedegede 4 ni qaqarauni vakavo ga ena inaki e ra sa koto e ra. Ena sega ni gadrevi me dua na veivakadonui kevaka e tiko na vuna vakadonui veitosoyaki kina. Ia e dodonu mo kauta tiko e dua na ivakadinadina ni inaki ni nomu veilakoyaki.\nKevaka e tiko vei iko na ivakatakilakila ni COVID-19, veitaratara veivolekati kei na dua e vakadinadinataki ni tauvi COVID-19 se tauvi COVID-19, ia e sega ni dodonu mo lako veitalia kevaka e a sa vakadonui - e dodonu mo tiko vakatikitiki ka qirita na talevoni ni ivakasala ni tabana ni bula ka vakadikevi.\nVinakata na veitokoni?


The Fiji Times Online | Nai Lalakai Online | E dina ni sotavi na dredre\nE dina ni sotavi na dredre ILIESA NAIVALU | Monday, December 18, 2017\nUpdate: 11:10AM EDA sa na tara tale mada ena macawa oqo na veidredre lelevu ka dau basika ena noda bula ni veimaliwai na veiwatini ka rawa ni tini me dau vorolaka sara noda veidinadinati kevaka e sega ni qarauni se yadravi.\nNai matai ni dredre sa ikoya na itovo ni veitaratara kei na veimaliwai vakaveiwatini (communication) ka tara vakabibi na veika sa koto oqo e ra:\nNa kena imatai sa i koya na nodrau duitutu se veiyawaki na veiwatini e loma ni nodrau bula vakawati.\nErau tiko vata ga ena dua na vale ka rau wasea vata kedrau kakana kei na nodrau imocemoce, ia e duidui sara tu ga nodrau bula ka rau sega ni veikilaitaka tiko e vuqa na ka e yaco tiko.\nE rui ka dredre me rau wasea se veitalanoataka na dui lomadrau se veika erau gadreva.\nNi toso tiko na gauna, erau sa na veiyawaki tikoga. Sa na basika eso nai vakarau ka vakavuqa me rau veivakalewai se vakasewasewani koya kadua ni sa basika na veidusi kei na veibeitaki.\nNi rau dui saga me rau sabaya na veika e kaya ko koya kadua, sa na tubu kina ena kedrau maliwa eso nai vakarau ni yalo ni vakadonui koya vakaikoya ka vakavuna me rau vakayawaki rau kina mai vei koya kadua.\nEna dua tale na yasana e rawa ni basika edua nai vakarau ni dredre ena nodrau sa coko na lewe rua ena dua na viritalawalawa ka sa sega kina ni rawa me rau tawasei rau tani mai na so nai valavala ka rau sa tao rawarawa kina.\nNi sa cudrucudru se vakavurea na tiko yavavala edua vei rau, ena laurai ni tovo oqori e cakava sara tale tiko ga okoya kadua.\nEna nodrau veidusi oqori, e sega ni dua e vakamalumalumutaki koya ka liaca ni okoya ga e vakavuna se vakaitavi sara tiko ga ena leqa ka sa buroro koto ena kedrau maliwa.\nAi karua ni leqa sao koya na dredre ni veimaliwai vakatamata.\nNi rau sa mai vakawati e lewe rua, e rau dui kauta vata mai kei rau nai vakarau ni bula duidui ka sa viavia ruasagavulu na yabaki na kena dede.\nE duidui nodrau raica na bula, duidui nai tovo kei nai vakarau, duidui na gagadre ka duidui vakakina nai vakarau ni bula erau siviraki mai kina ena vuku ni vuvale duidui erau lako mai kina.\nKe lomana edua vei rau me vakaduiduile se me kakua ni vakarorogo vei koya kadua, sa na yaco na dredre ka vakavu mai na veika oqo:\n(a). Eda sa donumaka edua nai tabagauna ka sa bolei kina vakalevu nai tavi ni tagane kei na yalewa vakawati me vaka a dau kenai vakarau tu mai ena veigauna sa oti.\nEna nodra sa cakacaka saumi e lewe levu noda marama, sa veisautaki kina nai tavi ni tagane kei na yalewa vakawati ka vakauasivi ena veikoro lelevu ni cakacaka.\nE dau vakavuqa me tubu e loma ni vale na veilecalecavi qaqa, na veisisivi kei na veivakaduiduile ena vuku ni tikina oqo.\nDina ni rau veidusimaki ko Paula (Efeso 5:21-33; Kolosa 3:18-25) kei Pita ena (Pita 3:1-7) ena vuku ni tutu dodonu ni tagane kei na yalewa e loma ni vuvale vakawati, sa bolei nai vakaro oqori enai bili ni tabatamata vou ni gauna oqo.\n(b). Edua na iyau levu e kauta mai ki loma ni vuvale vakawati na tagane se yalewa sa o koya na sautu ni nona tamata ka duatani kina mai vei ira na kena vo.\nNa nona duidui oqori me mai veiraicitaki vata kei kenai sa ka rau qai moica vata toka nodrau bula ni rau sa tomana yani nodrau bula vata ena veisiga.\nNai lakolako oqo sa dodonu me rau tu vakarau me rau laiva se vakacagicagitaka kina eso na ka ena vakalatilati ki na nodrau duavata vakaveiwatini.\nIa, e dau tubu na dredre kevaka e lomaqa edua vei rau ka sega ni vinakata me dolavi koya ki na veisau.\nEna gauna erau qai tekivu vakawati kina e lewe rua, e dau liwa e loma ni vale edua na bati ni cagi ni veitaleitaki kei na yalo ni rekirekitaki waqa vou ni se curu tu na veilasamaki vagone.\nNi sa toso na veiyabaki ka rau sa laki qase mai na lewe rua, sa dodonu sara me rau sa veisau tale ga ka me rau yacova yani na matua ni bula.\nMe rau moici rau toka me toso vata kei na gauna ka me rau veitauriligataka na kena vakadeitaki nodrau i sema vakaveiwatini.\nNa kena i katolu sai koya na Lotu.\nKo Paula sa biuta koto edua nai vakarau ena 2 Koronica 6:14 me ra kakua ni vakawati ko ira era sa vakabauta kei ira era tawa vakabauta (lotu kei na tawalotu).\nIa vei keda eda sa lotu, e vakadinadinataki ni dua tiko na vu ni veimaliwai dredre ena loma ni vuvale sai koya na duidui ni lotu.\nEra vakadinadinataka na Dauveituberi mai Mereke ni levu na veiwatini e dredre ni ra vakaduavatataki ira vakai ira ena vuku ni duidui ni lotu era lewena.\nE dau vakawaletaki tu na tikina oqo ena gauna ni veitau ni se bera na vakamau.\nIa ni sa oti na vakamau ka toso na yabaki, sa na basika tiko na duidui ni rau sa dui dre nodrau mua na lewe rua.\nNa kena leqa sa na qai tarai ira na gone, ni ra sa na taiki ena dua na yasa se ra wasei rua me ra gole vei koya na itubutubu era vinakata.\nE sega ni cala nai vosavosa o ya �Na vuvale sa dau masu (lotu) vata sa na dau tudei nodratou tu vata.� (A family that worships together always stay together).\nNa Lotu sa dua na yavu vinaka ni kena tara cake e dua na vuvale kaukauwa, ia ni rau duidui lotu na veiwatini, sa na yaco tale ga na lotu me vatu levu ka dau lutuma ka talaraka nodrau duavata na veiwatini.\nNa kenai ka va sai koya na veika talei ka rau dui vakabibitaka (values).\nNa cava soti sara mada e bibi ena bula oqo? Me daru vakayagataka vakacava nodaru gauna kei nai lavo?\nA cava sara mada daru biuta me nodaru takete?\nNa veitaro oqo e tara tiko na veika e vakabibitaka e dua me vakaibalebale kina vua na bula.\nNi tautauvata na veika e rau vakabibitaka na veiwatini, ena vakadinadinataki ni buroro ka rairai bulabula nodrau bula vakawati.\nIa kevaka e veicoqacoqa na veika e rau gadreva se vakabibitaka, ia sa na basika na dredre, vakasa kaukauwa, dui sagai koya kei na veivakalewai.\nKevaka e saga tiko ko marama me ratou bau kana ka vakaisulu vinaka na gone, ia ko Tama e sagai koya ga me marau kei nona i lala ena gunu kei na lasa, sa na kavida na yavu tu ni nodrau bula vakawati.\nSe me sasagataka ko Tama na nodratou vuli vinaka na gone ka qai vakasabusabu ko Tina e na voli sasauni kei na sota vakailawalawa, sa na yaco na voca ke rau sega ni walia vakatotolo nodrau duidui.\nE vuqa sara na vakawati e mai leqa ni ra sega ni moica rawa vakai ira na duidui ni veika era taleitaka se vakabibitaka.\nE so na gauna ni dau veicoqacoqa na veika erau dui tutaka e dau vakavuqa me vakatubura na lomabibi ke vakalewai nonai vakarau ni rai edua vei rau.\nE vakalewai tiko o ya na ka e rui bibi vua ka ni kevaka e sega ni moici vakamalua, sa na vakavurea na yalo ca e lomana ka tete me levu cake.\nKenai kalima sai koya nai lavo. Sa ka bibi vei rau na veiwatini me rau dau veitalanoa sara vakavinaka ena vuku ni lavo ka sa yaga me matata nai sau ni veitaro oqo:\nMe na kau mai vei nai lavo me bula kina na vuvale?\nO cei me lewa nai lavo?\nMe vakayagataki vakacava?\nA cava sara mada e gadrevi se dodonu me voli?\nE dodonu li me vakarautaki e dua nai tuvatuva vakailavo (budget) ni vuvale? Me vica me gole ki na lotu, vuli kei na veiogaoga vakaveiwekani?\nMe qai vakatulewataki ga vakadodonu nai lavo, me kakua ni sivia na ka eda vinakata ka lailai na ka eda rawata.\nMe da qarauna tale ga me da kakua ni mani bobula ena noda kocova vakasivia nai lavo.\nEna vuku ni leqa ni cakacaka kei na tubu sivia ni sau ni yaya, sa yavalati e vuqa sara na vuvale ena vuku ni gadrevi sivia ni lavo.\nNai Vola Tabu sa dusia ena 1Timoci 6:10 �Ni sa vu ni ka ca kece ga na daulomana nai lavo� (For money is the root of all evils), era sa daucoko eso a ra sa vakacalai kina ena vakabauta, a ra sa cokai ira sara vakai ira ena yaluma vakavuqa�.\nSa ka bibi kina me da lomavinaka tiko enai lavo sa rawa tiko ka me da masuta na Turaga me tuberi keda ki na kena vakayagataki se me vakatubutaki.\nNai kaono ni dredre sai koya nai bili mai tautuba.\nE levu na leqa ni bula vakawati e mai yaco ena vuku ni kena sa sega ni taqei rawa nai bili sei dre mai tautuba.\nOqo e oka kina ko ira na noda itubutubu kei ira na vugoda (i tubutubu ni watida) ka vakavuqa me ra via lewai keda se vakalelewa mai.\nKo ira na weka ka ra sega ni waraka me dei mada na bula vakawati, ia era sa vakacolati rau na veiwatini enai tavi eso me qaravi.\nNona cakacaka e dua vei rau ka dreti koya na bibi ni colacola vakacakacaka me qai suka bogi levu tu mai, se me veilakoyaki vakalevu ka yali vakadede mai vale.\nNodra i dre nai lawalawa vakacakacaka, vakaqito se vakaicabavata.\nE rawa ni levei na veileqa kece oqo, ia me ra tarai sara vakamalua ka vakayalomatua.\nNa kenai kavitu sai koya na leqa eso ka dau basika ena nodrau tiko vata (veiyacovi) na veiwatini.\nE lewe levu era raica na veidomoni kei na veiyacovi ni dukadukali ka tawasavasava ka ra lecava ni a nakita na Kalou na bula vakawati me sa vanua taudua ga ka vakayacori kina nai solisoli talei erua oqo.\nE kaya e dua na kena dau ni vakadidike ni veimaliwai ni tagane kei na yalewa ko William Masters ni vu ni leqa levu duadua ni veimaliwai ni tagane kei na yalewa sai koya na �tauricala kei na vakadewataki cala ni tukutuku kei na vakatatabu� ka rau vakarautaki rau ki na nodrau veikilaitaka na yagodrau.\nE koto e so na duidui vei rau na veiwatini.\nE dua e dau gadreva me veiyacovi vakawasoma, ia o kena i sa e sega soti sara ni melele kina.\nE dua vei rau e dau nanamaki kina, ia o kena i karua e dau vakacauoca kina.\nE tiko eso na veiwatini e sega ni cakacaka tiko na yagona e dua vei rau ka na uasivi me ia na veitalanoa ka raici edua na vuniwai ka ra dau tu vakarau me ra veivuke ena leqa vakaoqo.\nKe dua vei rau na veiwatini sa dau oca tu ga e na levu ni cakacaka mai vanua ni cakacaka se na veitavi e qaravi e vale, oqo tale ga sa dau vakatubura na rarawa vei koya kadua ni gadreva me rau bau marautaka vata na yagodrau ena nodrau tiko vata, ia sa moce se sa rui oca beka ko kenai sa.\nKenai balebale sa na bibi sara me rau veitalanoa vakalevu ka veikilaitaka na veiwatini nodrau marautaka vata ruarua nodrau gauna ni veidomoni kei na veiyacovi ka ni kena daumaka ga na draki oya, na talei tala ga ni nodrau ivau ni vakawati.\nMe kakua ni cakitaki se tabonaki na gagadre ni veidomoni kei na veiyacovi ka ni oqori nai solisoli talei ni Kalou me rau dui marautaki rau kina vakairau na veiwatini.\nE kaya kina ko Paula ena 1Korinica 7: 3 - 5,\n�Me ia vua na yalewa na tagane na ka sa dodonu e na veilomani, me vaka tale ga na yalewa vua na tagane.\nSa sega ni veitaliataka na yagona na yalewa sa vakawati, sa lewa ga na watina.\nA sa vakatalega kina ni sa segani veitaliataka na yagona na tagane sa vakawati ka ni sa lewa ga na watina.\n�Dou kakua ni tarova na veiyacovi vakaikemudou, me ia ga ni sa vinakata ruarua e na gauna lekaleka (dou gadreva kina), me rawa ni dou lalaga tale tu ki na lolo kei na masumasu, oti dou qai veiyacovi tale, de dauveretaki kemudou ko Setani ena vuku ni nomudou dauveidomoni se garogaroca vakayago.\nSa ka kaukauwa nai bili ni gagadre vakayago ni tamata ka ni kevaka e sega ni kauwaitaki se sotavi, e dau tubu kina na leqa e na loma ni bula vakawati.\nSa na uasivi kina me rau dau ciqomi rau vakairau na veiwatini ni ka dina nodrau dui gagadre ka sa dodonu kina me rau kakua ni tabaka sobu, ia me rau sotava ka marautaka vata.\nKe sega ni sotavi na gagadre kaukauwa ni veidomoni kei na veiyacovi e na vuku ni duidui ni rai se wawale beka, ena rawa ni vakavurea na vakanananu me vaqara lasa ki tuba, ni salavata kei na veika e taba e na retio yaloyalo se na ivola ka vakayacori kina vakaveitalia na ka e rua oqo.\nNa nona lako oqori ki tuba me via la�ki vakamarautaki koya kina e dua vei rau, sa voroka sara tiko ga nodrau bula ni vakawati ka rau na tini mavoa ruarua kina, vakabibi sara ke ra sa tiko na gone.\nE dua na ka e vakadinadinataki e vuravura ena gauna oqo sai koya na bula oca (stress) ena vuku ni cakacaka kei nai colacola, na lomaocaoca ni bula ena veisiga kei na lailai ni vakacegu.\nNi qai yaco mai na gauna me rau dui marutaki rau kina vakayago na veiwatini, sa yali na kamica ni nodrau lasa ni sa tatara tu na oca kei na vakacauoca.\nDua tale na kena sa yali na veitaleitaki ka dau sotavi ena imatai ni yabaki.\nNi sa la�ki dede vakalailai na tiko vakawati, sa duadua tu ga na veika e sotavi ka sa sega ni qai vakaikanakana na veika e caka tiko (boredom).\nNi kaukauwa nai bili mai tuba e na veika e talanoataki se saravi, elewe levu era biuta nodra lomanibai ni vakawati ka ra vaqaqara ki na tikina tani. Sai tekitekivu sara tale ga ni kavoro ni bula vakawati.\nSa na yaga kina me rau yadrava na veiwatini na nodrau veimaliwai vakayago ka me rau maroroya nodrau veitaleitaki vakaveiwatini ena nodrau vakamikamicataka me rawa ni rau yacova tiko ga kina na delana cere ni veidomoni kei na veiyacovi me vaka e vunia koto na Kalou ena loma ni bula vakawati.\nNa kenai tinitini ga sai koya na kena sa yali na loloma kei na dina ena nodrau bula na veiwatini. Au a sa vosa oti kina vakabalavu enai ulutaga, �Na bibi ni loloma e na Vakawati� ka dabe toka ga vakalevu e na raama ni Korinica wase 13.


Veiwekani kei na Kalou\nKabiti Jiova Tiko Ga\n1, 2. O cei e noda ivakaruru nikua?\nKAYA mada o taubale tiko o qai donumaka na draki ca. E vakaturubuto na lomalagi, lidi na yaseyase, vadugu tale ga na kurukuru. Oti e tau bi sara na uca. Sa wacava na nomu marau ni o raica e dua na vanua mamaca mo vakaruru kina.\n2 Dua na ituvaki va qori eda tu kina nikua. E torosobu tiko ga na ituvaki kei vuravura. O na rairai veinanuyaka, ‘I vei au rawa ni vakaruru kina?’ E kaya na daunisame: “Au na kaya vei Jiova: ‘Oni noqu ivakaruru kei na noqu idrodro, noqu Kalou au vakanuinui kina.’” (Same 91:2) Io, e rawa ni taqomaki keda o Jiova ena gauna dredre qo. E yalataka tale tu ga e dua na inuinui totoka me baleta na gauna se bera mai.\n3. Na cava meda cakava ke da vinakata na veivuke i Jiova?\n3 Ena taqomaki keda vakacava o Jiova? Ena vukei keda meda walia na leqa cava ga eda sotava. E kaukaua duadua o Jiova, ena guce ga nodra sasaga o ira era via vakaleqai keda. Eda nuidei ni na vakaotia ena gauna se bera mai o Jiova na veika ca eda sotava tu nikua. Eda uqeti ena iVolatabu: “Ni tiko ga ena loloma ni Kalou.” (Juta 21) Io, e bibi meda kabiti Jiova tiko ga ke da vinakata me veivuke nida sotava na ituvaki dredre. Ia na cava meda cakava meda kabiti Jiova tiko ga kina?\nKA MEDA CAKAVA\n4, 5. E vakaraitaka vakacava o Jiova na nona lomani keda?\n4 Eda na kabiti Jiova tiko ga ke da vakadinata ni lomani keda vakalevu. Vakasamataka mada na veika sa cakava ena vukuda. E solia vei keda e dua na vuravura totoka, qai vakatubuqoroqoro na kau kei na manumanu eda raica kina. E vakarautaka vei keda na kakana vakatitiweli, kei na wainigunu savasava. E vakatakila ena iVolatabu na yacana kei na nona itovo qoroi. Ia na ivakaraitaki uasivi duadua ni nona loloma na nona tala mai vuravura na Luvena lomani me mate ena vukuda. (Joni 3:16) Ke sega na isoro qori, ena sega na inuinui totoka me baleta na gauna se bera mai.\n5 Sa tauyavutaka o Jiova na matanitu vakaMesaia, na matanitu vakalomalagi ena vakaotia na rarawa kece. Na Matanitu qori ena vukica na vuravura me parataisi, qai vakilai tawamudu kina na marau kei na vakacegu. (Same 37:29) Dua tale na sala e vakaraitaka kina o Jiova ni lomani keda oya ni dusimaki keda ena ivakarau ni bula vinaka duadua ena gauna qo. E vinakata tale ga meda masu vua, qai tu vakarau me rogoca na noda masu. Io, e lomani keda yadua sara ga o Jiova.\n6. Me uqeti iko vakacava na loloma i Jiova?\n6 Me uqeti iko vakacava na loloma i Jiova? Vakaraitaka vua ni o vakavinavinakataka na ka kece sa cakava ena vukumu. E ka ni rarawa nira sega ni dau vakavinavinaka e levu nikua. E va tale ga qori ena gauna a bula voli kina o Jisu e vuravura. Kena ivakaraitaki, a vakabula e tini na vukavuka o Jisu, ia e dua ga e vakavinavinaka vua. (Luke 17:12-17) Meda vakatotomuria mada ga na turaga a vakavinavinakataki Jisu, ena noda vakavinavinaka tiko ga vei Jiova.\n7. Me vakacava na ivakarau ni noda lomani Jiova?\n7 E bibi tale ga meda vakaraitaka nida lomani Jiova. A tukuna o Jisu me ratou lomani Jiova na nona tisaipeli ena lomadratou taucoko, nodratou vinaka taucoko, kei na nodratou vakasama taucoko. (Wilika Maciu 22:37.) Na cava na kena ibalebale ya?\n8, 9. Eda na vakaraitaka vakacava vei Jiova nida lomani koya?\n8 E sega ni rauta ga meda tukuna nida lomani Jiova. Ke da lomani Jiova ena lomada taucoko, vinaka taucoko, kei na noda vakasama taucoko, eda na vakaraitaka qori ena ka eda cakava. (Maciu 7:16-20) E vakamatatataka na iVolatabu nida na muria na ivakaro ni Kalou ke da lomani koya. E sega ni dredre qori baleta e sega ni ‘icolacola bibi na ivunau i Jiova.’—Wilika 1 Joni 5:3.\n9 Eda na marau, ena vakainaki tale ga na noda bula ke da talairawarawa vei Jiova. (Aisea 48:17, 18) Meda raica mada na ka meda cakava meda kabiti Jiova tiko ga kina.\n10. Na cava mo vulica tiko ga kina na veika me baleti Jiova?\n10 Na cava o cakava mo itokani kina i Jiova? O mai kilai Jiova vinaka ena nomu vulica na iVolatabu, o veitokani rawa tale ga kina kei koya. Ia na veitokani qori e vinakati me vaka na buka e sega ni boko rawa. Me vaka ga na kena uturi tiko ga na buka me kua kina ni boko, e bibi mo vulica tiko ga na veika me baleti Jiova me dei kina na nomudrau veitokani.—Vosa Vakaibalebale 2:1-5.\nNa noda lomani Jiova e vaka na buka, ena sega ni boko ke uturi tiko ga\n11. Ena uqeti iko vakacava na veika o vulica ena iVolatabu?\n11 Ni toso tiko na nomu vuli iVolatabu, ena tara sara ga na lomamu na veika o vulica. Erau vakila tale ga qori e rua na tisaipeli ni vakamacalataka vei rau o Jisu na parofisai vakaivolatabu. Erau kaya: “E uqeta sara ga na lomadaru na nona vosa tiko vei kedaru e gaunisala, ni sereka voli na iVolatabu, se vakacava?”—Luke 24:32.\n12, 13. (a) Na cava e rawa ni yaco ena noda lomana na Kalou? (b) Na cava meda cakava me kua kina ni luluqa noda lomani Jiova?\n12 De dua e uqeti tale ga na lomamu me vakataki rau na tisaipeli i Jisu, ena gauna o sa qai kila vinaka kina na ka e kaya na iVolatabu. O mai kilai Jiova kina, o lomani koya tale ga. Ia ke da sega ni qaqarauni, ena rawa ni batabata na loloma qori.—Maciu 24:12.\n13 Ke o sa itokani mada ga ni Kalou, e bibi mo sasaga me dei tiko ga na nomudrau veitokani. Me kua ni cegu na nomu vulica na veika me baleti Jiova kei Jisu, vakasamataka tale ga na veika o vulica kei na sala mo bulataka kina. (Joni 17:3) Ni o wilika qai vulica na iVolatabu, e vinaka mo dau taroga: ‘Na cava au vulica eke me baleta na Kalou o Jiova? Na cava meu lomani koya kina ena lomaqu taucoko, kei na noqu vinaka taucoko?’—1 Timoci 4:15.\n14. E yaga vakacava na masu me kua kina ni luluqa na noda lomani Jiova?\n14 Ni tiko nomu itokani vinaka, drau na veivosaki wasoma. Qo ena dei kina nomudrau veitokani. Ena sega tale ga ni luluqa na noda lomani Jiova ke da masu wasoma vua. (Wilika 1 Cesalonaika 5:17.) Na masu e nona isolisoli talei na Tamada vakalomalagi, meda dau talaucaka gona vua na lomada. (Same 62:8) Me kua ni dua tu ga na noda qaqanimasu se me wiligusutaki, me vu sara ga mai lomada na ka eda kaya. Io, ena sega ni luluqa na noda lomani Jiova ke da vulica tiko ga na iVolatabu qai masu mai vu ni lomada.\nTUKUNI JIOVA VEI IRA ESO TALE\n15, 16. Na cava nomu rai me baleta na cakacaka vakavunau?\n15 E bibi meda tukuna vei ira eso tale na ka eda vakabauta ke da via kabiti Jiova tiko ga. Dua dina na ka dokai meda tukuni Jiova vei ira eso tale. (Luke 1:74) Qori na itavi e lesia o Jisu vei ira kece na lotu vaKarisito dina. E dodonu meda vunautaka kece na itukutuku vinaka ni Matanitu ni Kalou. Vakacava o sa cakava tiko qori?—Maciu 24:14; 28:19, 20.\n16 Dua na ka nona vakamareqeta na cakacaka vakavunau na yapositolo o Paula, e vakatoka kina me “iyau talei.” (2 Korinica 4:7) Na nomu tukuni Jiova vei ira eso tale kei na nona inaki, e cakacaka bibi duadua mo vakaitavi kina. Qori e dua na sala o qaravi Jiova kina, qai vakamareqeta o koya na veika o cakava ena vukuna. (Iperiu 6:10) Na cakacaka vakavunau ena yaga tale ga vei iko kei ira na rogoci iko baleta e vakavolekati keda vei Jiova, eda na bula tawamudu kina. (Wilika 1 Korinica 15:58.) E sega tale ni dua na cakacaka me marautaki me vaka na cakacaka vakavunau.\n17. Na cava e vakatotolotaki kina na cakacaka vakavunau?\n17 Ni vakatotolotaki na cakacaka vakavunau, meda “kua ni lokuyara” gona ni “vunautaka na vosa.” (2 Timoci 4:2) E vinakati mera rogoca na lewenivanua na itukutuku ni Matanitu ni Kalou. E kaya na iVolatabu: “Sa voleka na siga levu i Jiova! Sa voleka, sa kusa sara mai!” “Ena sega ni bera” na icavacava. (Sefanaia 1:14; Apakuki 2:3) Io, sa voleka sara ni vakarusa o Jiova na vuravura ca i Setani. E bibi kina mera vakasalataki na lewenivanua me rawa nira digia mera qaravi Jiova.\n18 E vinakata o Jiova meda qaravi koya vata kei ira na lotu vaKarisito dina. E kaya na iVolatabu: “Meda dau veinanumi nida veivakauqeti ena loloma kei na caka vinaka, meda kua ni biuta na noda soqoni vata me vaka e nodra ivalavala eso, ia meda veivakayaloqaqataki, vakabibi nida raica ni sa voleka mai na siga.” (Iperiu 10:24, 25) Meda saga sara meda dau tiko ena soqoni kece. Qori e gauna ni noda veivakayaloqaqataki kei na veivakaukauataki.\n19. Na cava ena uqeti keda meda lomani ira na tacida vaKarisito?\n19 Ni o lai soqoni, o na sotavi ira na itokani vinaka era na vukei iko mo qaravi Jiova. O na veimaliwai kei ira na mataveitacini era saga tale tiko ga mera qaravi Jiova ena nodra vinaka taucoko. O ira qori era sega ni uasivi me vakataki iko, era dau cala tale ga. Ke ra mani cala ena dua na gauna, tu vakarau mo vosoti ira. (Wilika Kolosa 3:13.) O na lomani ira na tacimu vaKarisito ke o dau kauaitaka ga na nodra itovo vinaka, ena vakavolekati iko tale ga vei Jiova.\nNA BULA DINA\n20, 21. Na cava “na bula dina”?\n20 E vinakata o Jiova mera marautaka na nona itokani na nodra bula. Eda vulica ena iVolatabu ni na vinaka cake mai na ituvaki nikua na bula ena gauna se bera mai.\nVakacava o na marautaka “na bula dina” e yalataka tu vei iko o Jiova?\n21 Ena sega ni 70 se 80 ga na yabaki na dede ni noda bula ena gauna se bera mai, ia ena tawamudu. Na “bula tawamudu” qori ena salavata mai na bula uasivi, vakacegu, kei na marau ena dua na parataisi totoka. E vakatoka na iVolatabu na ituvaki qori me “bula dina.” E yalataka tu vei keda na bula dina o Jiova, ia meda cakava na ka kece eda rawata ena gauna qo meda “taura matua kina.”—1 Timoci 6:12, 19.\n22. (a) Na cava meda cakava meda “taura matua kina na bula dina”? (b) Na cava e sega ni vakatau kina ena veika eda cakava na noda bula tawamudu?\n22 Na cava meda cakava meda “taura matua kina na bula dina”? E dodonu meda “cakava na ka e vinaka,” meda “vakaitavi vakalevu ena cakacaka yaga.” (1 Timoci 6:18) Kena ibalebale e bibi meda bulataka na veika eda vulica ena iVolatabu. Ia na bula dina e sega ni vakatau ena veika eda cakava. Qori e isolisoli talei i Jiova vei ira na nona tamata yalodina, e ivakaraitaki ni nona “loloma soli wale.” (Roma 5:15) E vinakata dina na Tamada vakalomalagi mera marautaka na isolisoli qori na nona tamata yalodina.\n23. Na cava mo vakatulewa vakavuku kina ena gauna qo?\n23 E bibi mo taroga, ‘E vakadonuya na Kalou na noqu ivalavala ni sokalou?’ Ke gadrevi mo vakavinakataka eso na ka, cakava sara ga qo. Ena noda idrodro o Jiova ke da nuitaki koya da qai saga ena noda vinaka kece meda talairawarawa vua. Ena taqomaki ira na nona tamata yalodina ena gauna e vakarusa kina na vuravura ca i Setani. Ena raica tale ga meda bula tawamudu ena Parataisi me vaka ga e yalataka. Io, o na marautaka na bula dina ke o vakatulewa vakavuku ena gauna qo!\nKA DINA 1: E LOMANI IKO O JIOVA\n“Na levu ni nona lomani vuravura na Kalou e solia kina na Luvena e duabau ga e bulia, mera kua ni rusa kina o ira na vakaraitaka nodra vakabauti koya, mera rawata ga na bula tawamudu.”—Joni 3:16\nE vakaraitaka vakacava na Kalou ni lomani iko?\nE noda ivakaruru o Jiova. Ena taqomaki keda ena gauna dredre qo.\nE vakarautaka e dua na inuinui totoka me baleta na veigauna se bera mai.\n1 Timoci 6:12, 19\nEna vakatikori keda na Kalou ena dua na ituvaki totoka meda marautaka tawamudu kina na bula. Eda na vakacegu, marau, eda sa na uasivi tale ga\nKA DINA 2: E VINAKATA O JIOVA MO LOMANI KOYA\n“Mo lomani Jiova na nomu Kalou ena lomamu taucoko, ena nomu vinaka taucoko, kei na nomu vakasama taucoko.”—Maciu 22:37\nMe uqeti iko vakacava na loloma ni Kalou?\nVakavinavinakataka na ka kece sa cakava ena vukumu na Kalou.\nVakaraitaka ni o lomana na Kalou ena nomu cakava e veisiga na lomana.\n1 Joni 5:3\nMuria na ivakaro ni Kalou.\n1 Timoci 6:18\nCaka vinaka vei ira eso tale.\nKA DINA 3: ME KUA SARA NI LULUQA NOMU LOMANI JIOVA\n“Ni tiko ga ena loloma ni Kalou.”—Juta 21\nNa cava mo cakava mo rawa ni kabiti Jiova tiko ga?\n1 Cesalonaika 5:17\nMaciu 28:19, 20; 2 Timoci 4:2\nSolia nomu vinaka kece ena vunautaki ni Matanitu ni Kalou.\nVosa Vakaibalebale 2:1-5\nVulica tiko ga na veika me baleti Jiova.\nIperiu 10:24, 25\nTiko wasoma ena soqoni. Era na vukei iko na tacimu vakayalo mo toro voleka vei Jiova.\nE vinakata na Kalou meda toro voleka vua. E vakamacalataki ena ivola qo na sala mo cakava kina qori.\nEna tautauvata na ka eda cakava na dauveiqaravi ni Kalou kei ira era vakavakarau mera toki ina dua tale na vanua.\nNa Bula Vinaka Duadua\nO via marautaka na nomu bula? Rogoca ni vakamacalataka o Cameron na nona bula vakacegu ena vanua e sega ni tadra.\niMeli iMeli Kabiti Jiova Tiko Ga


2 Veigauna 23 | iVolatabu ena Internet | Vakadewa ni Vuravura Vou\niKarua ni Veigauna 23:1-21\nYavala o Jioiata, e buli me tui o Joasi (1-11)\nVakamatei o Acalaia (12-15)\nVeisau e vakayacora o Jioiata (16-21)\n23 Ena ikavitu ni yabaki, e yaloqaqa mai o Jioiata qai veiyalayalati kei ratou na turaga ni vica vata na drau,+ oya o Asaraia na luvei Jiroame, o Isimeli na luvei Jionanai, o Asaraia na luvei Opeti, o Mesea na luvei Ataia, kei Ilisafati na luvei Sikiri. 2 Eratou qai lako yani e Juta taucoko me ratou kumuni ira vata na Livai+ mai na koro kece e Juta kei ira na turaga ni mataqali e Isireli. Nira yaco i Jerusalemi, 3 era veiyalayalati+ kei na tui na ivavakoso taucoko ena vale ni Kalou dina, e qai kaya vei ira o koya: “Raica! Ena veiliutaki na luvenitui me vaka e yalataka o Jiova vei ira na luvei Tevita.+ 4 Qo na ka moni cakava: E dua na kena iwase vei kemuni na bete kei na Livai oni veiqaravi+ ena Siga ni Vakacecegu moni ivakatawa ni katuba,+ 5 e dua tale na kena iwase oni na tiko ena valenitui,+ e dua tale na kena iwase oni na tiko ena Matamata ni Yavu, era na tiko na lewenivanua kece ena raranivale i Jiova.+ 6 Me kua ni dua e curu ena vale i Jiova, o ira ga na bete kei ira na Livai era veiqaravi tiko.+ O ira ga qo era na curu nira savasava, o ira kece na lewenivanua era na qarava tiko ga na nodra itavi vei Jiova. 7 Mera wavokita na tui na Livai, mera taura yadua e ligadra na nodra iyaragi. Me vakamatei o koya e curu yani e vale. Moni tiko vata kei na tui ena vanua ga e lako kina.”* 8 Era vakayacora na Livai kei ira kece na Juta na ka e vakarota o Jioiata na bete. Era dui kauta sara na nodra tamata era veiqaravi ena Siga ni Vakacecegu kei ira na sega ni veiqaravi ena Siga ni Vakacecegu,+ ni sega ni vakasuka na iwasewase qori+ o Jioiata na bete mai na nodra itavi. 9 E qai solia o Jioiata na bete vei ratou na turaga ni vica vata na drau+ na moto, na isasabai lalai,* kei na isasabai mokimokiti nei Tui Tevita+ era tu ena vale ni Kalou dina.+ 10 E qai lesi ira kece na lewenivanua o koya mera dui taura na nodra iyaragi, mai na yasa imatau ni vale ina yasa imawi ni vale volekata na icabocabonisoro, volekata na vale, mera wavokita tu na tui. 11 Era qai kauta mai na luvenitui,+ era biuta vua na isalanitui kei na iVakadinadina,*+ era buli koya sara me tui, eratou lumuti koya o Jioiata kei ratou na luvena. Eratou kaya: “Me bula balavu na tui!”+ 12 Ni rogoca o Acalaia na nodra cici tiko na lewenivanua mera vakacaucautaka na tui, e lako sara yani vei ira na lewenivanua ena vale i Jiova.+ 13 E raica o koya ni duri volekata tu na tui na nona duru ena icurucuru. Era tu volekata na tui na turaga+ kei ira na uvu biukila, era marau tiko na lewenivanua kece,+ era uvuca tiko na biukila, era liutaka tiko na veivakacaucautaki o ira na daulagasere era vakaiyaya ni qiriqiri. E dresulaka sara na nona isulu o Acalaia, e kailavaka: “Na vere! Na vere!” 14 Ia o Jioiata na bete e kauti ratou mai na turaga ni vica vata na drau, o ratou na lesi me ratou lewa na mataivalu, e kaya vei ratou: “Mo dou kauti koya tani ena loma ni iyatu, ke dua e muri koya dou vakamatei koya ena iseleiwau!” Ni a kaya na bete: “Me kua ni vakamatei o koya ena vale i Jiova.” 15 Era mani vesuki koya, ni yaco yani o koya ena icurucuru ni ose ena valenitui, era vakamatei koya sara e kea. 16 E qai cakava o Jioiata e dua na veiyalayalati ena vukuna, o ira na lewenivanua kece, kei na tui mera tamata i Jiova tiko ga.+ 17 Oti qori era lako kece na lewenivanua ina vale* i Peali mera basuka,+ mera vorovorolaka na nona icabocabonisoro kei na kena ivakatakarakara,+ era qai vakamatei Matani na bete i Peali+ ena mata ni icabocabonisoro. 18 E mani lesi ira na bete kei ira na Livai o Jioiata mera lewa na vale i Jiova, o ira e lesia vakaiwasewase o Tevita mera lewa na vale i Jiova mera cabora na isoro kama i Jiova+ me vaka e volai ena Lawa e vola o Mosese+ nira marau tiko ra qai lagasere me vaka e vakarota o Tevita. 19 E biuti ira tale ga na ivakatawa ni matamata+ volekata na matamata ni vale i Jiova, me kua ni curu kina e dua e sega ni savasava ena dua na ka. 20 E kauti ratou na turaga ni vica vata na drau,+ o ira na turaga, o ira na iliuliu ni lewenivanua, kei ira kece na lewenivanua mera kauta sobu na tui mai na vale i Jiova. Era curu ena matamata e cake mera lako ina valenitui ra qai vakadabera na tui ena idabedabe vakaturaga+ ni matanitu.+ 21 Era marau vakalevu na lewenivanua kece, e sega ni tikoyavavala na koro nira sa vakamatei Acalaia oti ena iseleiwau.\n^ Ipe., “ni lako yani se lako mai.”\n^ Na isasabai lalai era dau taura na dauvanataka na dakaititi.\n^ Qo beka na ivolavivigi ni Lawa ni Kalou.\n2 Veigauna 23


Sala Mo Marau Tale Kina ni Tini Koso na Veibuku | iVakasala ina Vuvale\nYadra! | Julai 2015\nWILIKA ENA VOSA Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kikaonde Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Oromo Pangasinan Peruvian Sign Language Polish Portuguese (Brazil) Quechua (Ayacucho) Quechua (Cuzco) Romanian Russian Russian Sign Language Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Xhosa Yoruba Zulu vakaViti\n“Au nanuma sara ga niu sa kunea e dua na kequ isa vinaka. Au kaya lo ga ‘Keirau na sega ni qai veibiu tale.’ Ia ni oti ga e rua na vula, au sa tinia koso neirau veibuku. Au sega ni vakabauta ni totolo tu ga va qori na kena yalani neirau veikilai totoka!”—Ana. *\n“Kena irairai ni keirau taleitaka vata e levu na ka. Au nui sara ga ni keirau na vakamau. Ia ni toso na gauna, au qai raica ni levu na ka keirau duidui kina. Niu kila ga ni cala noqu digidigi au sa tagutuva neirau veibuku.”—Elenani.\nSa bau donuya na ituvaki qori? Ena rawa ni yaga vei iko na ulutaga qo.\nE dua na ka mosimosi ni tini koso na veibuku, vua mada ga e tinia. A tinia nona veibuku o Sera ni oti ga e ono na vula, qai kaya, “Dua na ka noqu rarawa! Dua na gauna sa mai tiki sara tu ga ni noqu bula na cauravou qo, ia qo sa sega. Niu rogoca eso na sere keirau taleitaka vata, au dau nanuma lesu na neirau veigauna vinaka. Niu lako ina so na vanua e dau talei vei keirau, dua na ka na kena mosi ni sa sega e yasaqu. E dina niu tinia na veibuku, au se dau vakasamataka tu ga na veika qori!”\nDe mosimosi ia e rawa ni vinaka. “O sega ni via vakararawataki koya,” e kaya o Elenani. “Ena yasana adua o raica ni na vakamosia ruarua na lomamudrau ke drau tomana tiko ga na veibuku e sega ni vakainaki.” E duavata kei koya o Sera, e kaya: “Ke o sega ni marautaki koya, de dua o na sega ni marautaka nomudrau bula vakawati, ena vinaka cake ga mo tinia.”\nE sega ni kena ibalebale ni o ca. Sega ni veibuku kece ena tini ena vakawati, ia ena vinakati me rau vakatulewa na veibuku tiko. Ke dua vei kemudrau e vakatitiqa vakalevu, de vinaka me sa tini koso ga na veibuku. Ke yaco qori, sega ni kena ibalebale ni o ca. Kua ni yalolailai! Cava mo cakava?\nVosota na kena mosimosi. “Keirau sa veitalatala kei na dua noqu itokani vinaka sara,” e kaya o Elenani, sa tukuni oti mai. Ni o tinia koso nomu veibuku kei na dua drau veivolekati, o na rarawataka ga. “Ni tini koso e dua na veibuku” e kaya o Atama, “ena rarawataki ga, ke o kila mada ga ni vakatulewa donu qori.” De o vakataki Tui Tevita ena iVolatabu, e vola ena mosi ni lomana: “Ena bogi taucoko au vakasuasuataka na noqu idavodavo ena wainimata.” (Same 6:6) Ena so na gauna e vinaka ga mo vosota, qori na ka e dau yaco. Na nomu vosota e imatai ni kalawa mo marautaka tale kina na nomu bula.—iVakavuvuli vakaivolatabu: Same 4:4.\nVeimaliwai kei ira na kauaitaki iko. Ena dredre toka meda cakava qori. E vakatusa o Ana a tukuni taumada: “Au a sega sara ga ni via raica e dua. Meu tu taudua mada ga meu vakasamataka noqu bula, kei na veika sa yaco.” E qai raica o Ana ni ka vakayalomatua nona dau veimaliwai kei ira nona itokani voleka era uqeti koya. E kaya: “Sa qai vinaka qo noqu bula, sega ni ca sara me vaka e liu.” —iVakavuvuli vakaivolatabu: Vosa Vakaibalebale 17:17.\nVuli ena veika sa yaco. E vinaka mo taroga: ‘Mai na veika e yaco qo, cava au rawa ni vakavinakataka? Na cava meu cakava keu veibuku tale ena dua na gauna?’ E kaya e dua na yalewa gone o Marica: “Toso na gauna au sa qai kila vinaka na veika e yaco. E dua toka na gauna meu qai rawa ni vakasama tale kina vakavinaka, mai na noqu kauaitaka tiko ga na lomaqu.” E va tale ga qori na rai i Atama, a tukuni taumada. E kaya: “Dua na yabaki taucoko meu qai guilecava na mosi ni kena sa mai tini koso noqu veibuku. Ia e dua toka na gauna balavu meu qai vuli mai na veika sa yaco qori. Au vulica kina e levu na ka me baleti au, ira na yalewa, kei na veibuku. Sa sega ni qai mosi vakalevu me vaka e liu.”\nMasulaka na ka o lomaocaocataka. E kaya na iVolatabu ni “vakabulai ira na ramusu na lomadra, e vauca [tale ga] na nodra mavoa” na Kalou. (Same 147:3) E sega ni digia na keda isa na Kalou, ia e dau kauaitaka na noda bula, e sega tale ga ni dodonu meda beitaki koya ke tini koso na noda veibuku. Mo talaucaka na lomamu vua ena masu.—iVakavuvuli vakaivolatabu: 1 Pita 5:7.\n^ para. 4 Sa veisau eso na yaca ena ulutaga qo.\n“Ni oni lomaleqa . . . Me tu lo ga e lomamuni na ka oni via tukuna ena nomuni imocemoce, moni galu ga.”—Same 4:4.\n“Na itokani dina . . . e tacida ena gauna ni rarawa.”—Vosa Vakaibalebale 17:17.\n“Biuta vua na [Kalou] nomuni lomaocaoca kece, ni kauaitaki kemuni o koya.”—1 Pita 5:7.\n“EDA NA RAWA NI MARAU TALE”\n“Ni sa tinia noqu itau neirau veibuku, au beitaki au, veilecayaki, galili, au beci au mada ga kina. E ka mosimosi ni dua e vakararawataka na lomada. Na Kalou tale ga e sega ni vinakata qori, dina ni bulia e lomada na gagadre ni veitaleitaki. Ke mani rarawa na lomada e kila o koya nida na marau tale. E taura na gauna meda qai domona e dua, e taura tale ga na gauna meda marau tale ke mani tini koso na veibuku. Ia eda na rawa ni marau tale.”—Marica.\nMe ikuri ni vakamacala raica na wase 31 ni vola Questions Young People Ask—Answers That Work, Volume 1. Rai ena PUBLICATIONS > BOOKS & BROCHURES.\nVeimaliwai Vakacegu & Marau Veibuku Vakawati & Vuvale\nRaica mada e va na taro mo kila kina ni o sa rawa ni veibuku se sega.\nMo sauma na taro qori, e bibi mo kilai iko vinaka mada. E bibi mo dikevi iko mada.\nO na kilai nomu itau vinaka vakacava, o qai sega ni raica ga na irairai e sau?\niMeli iMeli Ni Tini Koso na Veibuku\nULUTAGA LEVU O Dau Lewa Vinaka Nomu Bula?\nULUTAGA LEVU iTuvaki Dredre: Sega ni Lewai Rawa\nULUTAGA LEVU iTuvaki Dredre: Sivia na ka e Vinakati Vei Iko\nULUTAGA LEVU iTuvaki Dredre: Rai Cala\nULUTAGA LEVU O Rawa ni Lewa Vinaka Nomu Bula?\nVANUA KEI NA LEWENA Veisiko i Mongolia\nIVAKASALA INA VUVALE Ni Tini Koso na Veibuku\nNA RAI NI IVOLATABU Cakacaka\nKa Mo Kila me Baleta na Malaria\nBULA VAKAIDEWADEWA SE BULI? Na Galegale ni Korokotaile\nLesoni 4: Kua ni Butako\nText Sala me download kina na ka e tabaki YADRA! O Dau Lewa Vinaka Nomu Bula?\niMeli iMeli YADRA! O Dau Lewa Vinaka Nomu Bula?\nO Dau Lewa Vinaka Nomu Bula?\nYADRA! O Dau Lewa Vinaka Nomu Bula?


The Fiji Times Online | Nai Lalakai Online | Mana na wai vaka-Viti\nMana na wai vaka-Viti VILIAME RAVAI | Monday, October 9, 2017\nUpdate: 11:01AM ESA koto oqo e ra nai kuri ni wai vaka-Viti ka da vuli tiko mai kina ena veimacawa, ni wiliwili sara yani.\n1. Nomu qaqalo e laukata mo terega kina na yaya vakamarama. Ena mudu na vutu, na sega talega ni na curuma na gaga.\nGunuva e 1 na bilo levu ni o yadra, 1 na bilo levu ni o vakarau davo. Gunu oti ga, mo davo ka moce lutu sara. Vakawasoma ko na tadra.\nNanuma mo masulaka na nomu taoqota na vuremu, vakurekuretaka matua. Dua na bilo levu qai sara yani ki saula. Vakarau moce me vakarautaki, waqara na sitovu vakalailaitaka na kena Igu. Laiva na katakata me curumi iko yani.\nNa macake e vu mai ena kena laukana vakasivia na kakana kamikamica. Dau tauvi ira vakalevu na gone. Dau vulavula na yame, vakavuna me boica na loma. Ra sega ni taleitaka na kana, qai dromodromo kata na nodra suasua.\n4. Yaca na cagolaya, tuki na drau ni tavola, me rau qai vusoi vata ena waidroka, gunuvi\n6. Sava vinaka na totowiwi, sovusovu ni drau ni quawa, kei na drau ni kavika, mera qai mai usoraki ena dia ni sepuni me yacova ni sa vakawai. Vakaturuma ena turuturu ni waimai na paipo, qai lobaka ena dua na isepuni. Ke sinai vakarua na sepuni, sa na daumaka sara.\n1. Me rau qili na drau ni seuvaci kei na drau ni botebotekoro, qai sui kina na yaya vakayalewa.\n1. Musu na tolo ni yalu, karia tani na kulina i sau, qai katia na kena e loma me matailalai, vakaturuma vakalalai kina na waidroka, qai kina buluta kina na mata- ni- ika.\n1. Qili na drau ni wabosucu, sui kina na matana, vesu ena isulu savasava.\n74 MATE NI SUKA\n1. Vusoi vata kece na drau ni nuqanuqa, wbi kei na drau ni mlau tagane, gunuvi\nKena Tabu: kakana vaka sorena me siga va.\n2. Kari na kuli ni kavika kei na kuli ni mulomulo, vuloni, vusoi, gunuvi.\n3. Cecegi mai na kuli ni mulomulo, kari laivi na kulina i tuba. Tuki vakamatailalai, saqa. Biuta kina e 2 na itaki ni ti, lase tavu ni cakau (o koya e dau ibena). Vakadewataka, gunuva e 1.5 na itaki ni oti na kana.\n4. Keli mai na waka ni soni, tuki qai losea vata na yaqona waicala gunuva tiko.\n5. Kari na waka ni soni, loba me isui ni mavoa ni mate-ni-suka sega ni maca rawa tiko.\n6. Kari mai na kuli ni nokonoko, 1 na itaki ni ti na yaqona. Me vakarauta toka ga na wai me losei kina na kuli ni nokonoko kei na yaqona, vusoi, gunuvi.\n7. Me ra kari na kuli ni dawasere kuli ni lolo (damu se vula) kei na kuli ni w kau. Ra dui oloolo mera tautauvata na kedra lelevu yadua na kuli ni kau, vusoi ena wai dranu. Nida gunuva oti, eda na suasua wasoma, so ena coka sara.\n8. Lose na drau ni wabosucu ena wai katakata, gunuva wasoma.\n9. Yaca na lewe ni cagolaya, lose ena wai katakata, gunu wasoma.\n10. Me tuki na waka kei na tolo ni wacece, vusoi na drauna, gunuvi.\n11. Me beti mai na vusovuso ni drau ni quawa, sava vinaka. Vusoi, gunuvi. Qo e vinaka me wainigunu ena veisiga. Gauna ga o via gunu kina, gunva.\n2. Me kari na kuli ni makosoi, vuloni, ena waikatakata, gunu ni sa via batabata, gunu tiko me yacova ni sa waicala.\nE wai tale ga ni paralase, wamalai, tubunidra, mateniuto, kei na mate ni suka.\n77 MATETAKA (Tadoka)\nMate veitakavi, dewa totolo, sega ni macala na vuna - savu na ucu, droga na domo, katakata na yago.\n1. Drau ni molikarokaro, drau ni uci, drau ni botebotekoro, drau ni vulokaka. Bosobosoraki ena loma ni beseni, sova yani na wai katakata me i kuvui.\n2. Drau ni vativati kei na drau ni kosipeli me qai saqa se vusoi vakasosoko sara gunuvi.\n3. Wabosucu, vativati,totodro, botebotekoro. Me tuki se vusoi vata na wabosucu, vativati, totodro kei na botebotekoro, vakalailai na waikatakata, kuria na waibuta.\n4. Me tuki na kuli ni dabi, saqa gunuvi ni se katakata toka\n5. Beti mai na drau ni vevedu, vusoi, vakawaikatakata tabua, gunuvi.


Na gacagaca cava e gadrevi me saumi ena kena vakayagataki na Waterjet? - Foshan HaiRan Waterjet na ni tekinolaji., Ltd\nVale » Na gacagaca cava e gadrevi me saumi ena kena vakayagataki na Waterjet?\nNa gacagaca cava e gadrevi me saumi ena kena vakayagataki na Waterjet?\nNa Waterjet e dau vakayagataki wasoma ena kena icakacaka ni kena samaki. Ni o sa vakayagataka oti na waterjet, na veisele rawarawa e rawa ni rawata na kena revurevu e sega ni taucoko. Ia, na kena sa na rawa ni vakamuri na iwalewale ni kena vakayagataki vakadodonu.\nMe rawa ni vakavinakataka cake na kena vakatorocaketaki na bula ni nozzle ni nuku ena waterjet, e yaga me vakadeitaki na drega. Ena gauna o vakayagataka kina na ligamu ruarua mo tara kina na vakamatai ena yasa ruarua ni waterjet, e rawa ni lewai. Dau, na kena revurevu na veivauci ena mua vata kei na ivakarau cecere ena lailai.\nEna kena vakayagataki na waterjet, sa dodonu me na saumi talega na nodra vakasama na pipeline. Me tarova na kena tarovi na phenomenon ni wai leakage, the thread at the head of the pipe can be more than three times higher than the screw pad, so as to prevent the cutting efficiency from being affected. In addition, the determination of the fault on the knife is also very important, especially when it comes to water or oil.


Tete na Kama e Kalifonia\nWILIKA ENA VOSA Afrikaans Albanian American Sign Language Amharic Armenian Azerbaijani Brazilian Sign Language Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hebrew Hiligaynon Hungarian Iban Indonesian Italian Italian Sign Language Japanese Kinyarwanda Kirghiz Korean Lithuanian Malagasy Myanmar Norwegian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovenian Spanish Swahili Swedish Tagalog Thai Turkish Ukrainian Vietnamese Yoruba vakaViti\n20 NOVEBA, 2019\nEna vica na vula sa oti, e tete e levu na kama ena yasana o Kalifonia, e vakacacana tale ga e levu na vanua.\nE ripotetaka na valenivolavola ni tabana e Merika nira sa tokitaki e sivia na le 1,700 na tacida ena vuku ni kama qori. E sega ni dua e mate se mavoa. E tekivu na kama e Calimesa ena ika10 ni Okotova 2019, e kama yavu kina nona vale e dua na tacida. E vakacacani tale ga eso na vale ena vuku ni kubou ni kama. Voleka ni o ira kece na tokitaki qori era sa lesu tale ena nodra itikotiko.\nE kaya e dua na qase ni ivavakoso e vakaitikotiko ena vanua qori, “E bibi meda muria na veidusimaki ena ituvaki va qori. Era vuki totolo na tacida mera vagalala, e rawarawa kina vei ira na dau bokobuka mera bokoca na kama, era sega tale tiko ni vaqarai ira na lewenivanua.”\nSa tuvanaka na ivakatawa ni tabacakacaka kei ira na qase ni ivavakoso, na ka ni veivuke vei ira na tacida era tokitaki mai nodra vale. E veiuqeti dina na nodra loloma kei na nodra veikauaitaki na mataveitacini ena vanua voleka. Na ivakaraitaki ni loloma qori, e kaya kina e dua na ivakatawa ni tabacakacaka, “E sega ni leqataki na vanua mera tiko kina na tacida era vakaleqai.”\nEda vakavinavinakataki Jiova ena vukudra na tacida era ‘dau veivakacegui’ vei ira na vakaleqai ena kama qo.—Kolosa 4:11.


Vuna e Bulia Kina na Kalou na Vuravura | iTukutuku Vinaka\n1. Na cava e bulia kina na Kalou na vuravura?\nE vakarautaka o Jiova na vuravura me noda itikotiko na kawatamata. Erau sega gona ni buli na imatai ni veiwatini o Atama kei Ivi me rau vakatawana na lomalagi, ni sa buli ira oti na agilosi na Kalou mera vakaitikotiko kina. (Jope 38:4, 7) Ia a kauta na imatai ni tagane qai vakatikori koya ena dua na parataisi totoka e vakatokai na were o Iteni. (Vakatekivu 2:15-17) E solia vua o Jiova kei ira na nona kawa na inuinui mera marautaka na bula e vuravura me tawamudu.—Wilika Same 37:29; 115:16.\nA parataisi duadua ga ena ivakatekivu na were o Iteni. E tukuni vei rau na imatai ni veiwatini me rau tawani vuravura kei na nodrau kawa. Toso na gauna me rau lewa na vuravura taucoko, rau qai vakatetea na parataisi. (Vakatekivu 1:28) Ena sega sara ni vakarusai na vuravura. Ena tiko dei kina na kawatamata.—Wilika Same 104:5.\nSarava na vidio Na Cava e Bulia Kina na Kalou na Vuravura?\n2. Na cava sa sega ni parataisi kina nikua na vuravura?\nErau talaidredre vua na Kalou o Atama kei Ivi, mani vakasavi rau mai na were o Jiova. Sa sega ni parataisi kina na vuravura, a sega tale ga ni dua na tamata e vakalesuya rawa mai. E tukuna na iVolatabu: “Sa soli tu na vuravura ena ligana na vunica.”—Jope 9:24.—Wilika Vakatekivu 3:23, 24.\nVakacava sa guilecava o Jiova na nona inaki taumada me baleta na kawatamata? Sega! O koya e cecere duadua. Ena vakayacora dina nona inaki. (Aisea 45:18) Ena vakalesuya ina kawatamata na nona inaki taumada me baleti ira.—Wilika Same 37:11, 34.\n3. Ena vakalesui mai vakacava na Parataisi?\nEna vakalesui mai na Parataisi e vuravura ni sa veiliutaki o Jisu na Tui ni Kalou. Ena ivalu e vakatokai na Amaketoni, o Jisu ena liutaki ira na agilosi ni Kalou mera vakarusai ira kece era saqata na Kalou. Oti ena qai vesuki Setani o Jisu me 1,000 na yabaki. Era na bula na tamata ni Kalou ena gauna ni veivakarusai baleta o Jisu ena dusimaki ira, ena taqomaki ira tale ga. Era na marautaka na bula tawamudu ena Parataisi.—Wilika Vakatakila 20:1-3; 21:3, 4.\n4. Ena oti ninaica na rarawa?\nEna vakaotia ena gauna cava na Kalou na ca e vuravura? A tukuna o Jisu na “ivakatakilakila” me dusia ni sa voleka na icavacava. E leqataki na bula ni kawatamata ena ituvaki da donuya tu qo, e vakaraitaka tale ga nida sa bula tu qo ena “ivakataotioti ni veika vakavuravura.”—Wilika Maciu 24:3, 7-14, 21, 22.\nO Jisu ena vakaotia kece na rarawa ni sa liutaka mai lomalagi na vuravura ena loma ni 1,000 na yabaki. (Aisea 9:6, 7; 11:9) Ena sega wale ga ni Tui o Jisu, ena Bete Levu me bokoca na nodra ivalavala ca o ira era lomana na Kalou. Na Kalou ena vakayagataki Jisu me vakaotia kina na tauvimate, qase, kei na mate.—Wilika Aisea 25:8; 33:24.\n5. O cei ena bula ena Parataisi se bera mai?\nEna nodra Vale ni Soqoni na iVakadinadina i Jiova, o na sotavi ira era lomana na Kalou ra qai via vulica na sala mera vakamarautaki koya kina\nO ira era talairawarawa vua na Kalou era na bula ena Parataisi. (1 Joni 2:17) O Jisu e talai ira na nona imuri mera vakasaqarai ira na yalomalumalumu, qai vakavulici ira ena sala me vakadonui ira kina na Kalou. O Jiova sa vakarautaki ira tiko nikua e vica vata na milioni mera bula ena vuravura Parataisi se bera mai. (Sefanaia 2:3) E vakavulici ena nodra Vale ni Soqoni na iVakadinadina i Jiova na sala me tagane vakawati qai tama vinaka kina e dua, kei na sala me yalewa vakawati qai tina vinaka kina e dua. Era sokalou vata kina na gone kei na itubutubu ra qai vulica na sala me yaga kina vei ira na itukutuku vinaka.—Wilika Maika 4:1-4.\niMeli iMeli Na Cava na iNaki ni Kalou me Baleta na Vuravura?


Bibi Meda Veivakavulici | Vulici\n“[Au] na solia vei kemuni na ivakavuvuli vinaka.”—VKAI. 4:2.\nSERE: 93, 96\nNa cava meda uqeti ira kina na vuli iVolatabu mera taleitaka na vuli vakataki ira?\nEda na vakavulici ira vakacava na ka vou mera veivosaki kei ira na tamata?\nNa cava e vinakati kina mera vakavulici o ira na tagane era rawa ni ivakatawa ni qelenisipi ni Kalou?\n1, 2. Na cava meda vakavulica kina eso mera veiqaravi?\nE BIBI dina vei Jisu na nona vunautaka na Matanitu ni Kalou. Ia levu tale ga na gauna e vakavulici ira kina eso mera ivakatawa ra qai qasenivuli. (Maciu 10:5-7) E dau ogaoga ena vunau o Filipi, ia e vukei ratou na va na luvena yalewa me dau laulau nodratou wasea na ka dina. (Caka. 21:8, 9) Na cava e bibi kina na veivakavulici va qori nikua?\n2 E tubu tiko ga na iwiliwili ni tamata era sa ciqoma na itukutuku vinaka e veiyasa i vuravura. E vinakati vei ira na se bera ni papitaiso mera raica vakabibi na nodra vuli vakataki ira. Mera tuberi tale ga ena vunau kei na nodra vakavulica eso. Mera uqeti na tacida tagane ena ivavakoso mera cakacaka vakaukaua mera rawata na itavi ni dauveiqaravi kei na qase. Nira vakayagataka na “ivakavuvuli vinaka” na lotu vaKarisito matua, era na vukei ira kina na ka vou mera toso vakayalo.—Vkai. 4:2.\nVUKEI IRA NA KA VOU ME YAGA VEI IRA NA VOSA NI KALOU\n3, 4. (a) E sema vakacava o Paula na vulici ni iVolatabu ina laulau ni noda cakacaka vakaitalatala? (b) Na cava meda cakava ni bera nida uqeti ira noda gonevuli mera vuli vakataki ira?\n3 Na cava e bibi kina noda vulica vakataki keda na iVolatabu? Na kena isau e tiko ena ka e vola na yapositolo o Paula vei ira nona itokani vaKarisito mai Kolosa, e tukuna kina: “Keitou sega ni cegu ni masulaki kemuni kei na neitou kerea moni vakasinaiti ena kilaka dodonu me baleta na nona inaki [na Kalou], me soli vei kemuni na vuku dina, moni kila na veika vakayalo, me rawa ni rakorako vei Jiova na nomuni itovo, moni vakamarautaki koya vakalevu ena nomuni vua ena cakacaka vinaka kece kei na nomuni vakalevutaka tiko ga na kilaka dodonu me baleta na Kalou.” (Kolo. 1:9, 10) Ni tiko vei ira na lotu vaKarisito mai Kolosa na kilaka dodonu va qori, ena ‘rakorako kina vei Jiova na nodra itovo mera vakamarautaki koya vakalevu.’ Qo era na “vua” tiko ga “ena cakacaka vinaka kece,” vakabibi na vunautaki ni itukutuku vinaka. Me vinaka noda veiqaravi, e bibi meda muria noda ituvatuva ni vuli iVolatabu. Qori na ka eda na vakabibitaka vei ira na vuli iVolatabu.\n4 Ni bera nida vukea e dua me yaga vua nona vuli vakataki koya, e bibi meda vakadeitaka mada e liu ni sa yaga tiko vei keda. E dodonu mada ga me vinaka noda ivakarau ni vuli iVolatabu. O rawa gona ni taroga: ‘Nira tukuna na itaukeinivale na ka e veisaqasaqa kei na iVolatabu se ra taroga na taro dredre, vakacava e dau yavutaki vakaivolatabu noqu isaunitaro? Niu wilika na nodratou vosota ena cakacaka vakaitalatala o Jisu, Paula kei na so tale, au dau vakasamataka vakabibi se na yaga vakacava na nodratou vosota ena noqu sokalou?’ Eda vinakata kece meda rawata na kilaka kei na ivakasala mai na Vosa ni Kalou. Nida tukuna vei ira eso tale na yaga ni noda vuli vakataki keda, eda na rawa ni uqeti ira mera rawata tale ga qori nira guta na vulici ni iVolatabu.\n5. Vakamacalataka na sala o rawa ni vukei ira kina na ka vou me dua nodra ituvatuva ni vuli.\n5 O na rairai taroga, ‘Au na vakavulici noqu gonevuli vakacava me vulica wasoma na iVolatabu?’ Ena vinaka mo vakaraitaka mada vua na sala me dau vakarautaka kina nomudrau vuli. O rawa ni tukuna vua me wilika eso na tikina mai na ikuri ni ivola Na Cava Mada e Kaya na iVolatabu? kei na kena tikinivolatabu sega ni lavetaki. Vukei koya me vakavakarau ena soqoni me rawa ni vakaitavi. Uqeti koya me wilika na ilavelave kece ni Vale ni Vakatawa kei na Yadra! Ke tiko nona Watchtower Library se LAIBRI ENA INTERNET, o rawa ni vakaraitaka vua na sala me raica kina na isaunitaro vakaivolatabu. Qori ena rawa ni marautaka kina o gonevuli nona vulica vakataki koya na Vosa ni Kalou.\n6. (a) O na vukei gonevuli vakacava me bucina e lomana me taleitaka na iVolatabu? (b) Na cava ena rawa ni cakava o gonevuli ke sa taleitaka dina na iVolatabu?\n6 Eda na sega ni vakasaurarataka e dua me wilika qai vulica na iVolatabu. Eda na vakayagataka ga na ka sa vakarautaka na isoqosoqo i Jiova mera vukei kina na gonevuli mera taleitaka vakalevu na iVolatabu. De dua ni toso na gauna, na gonevuli gugumatua ena qai duavata kei na daunisame ni seretaka: “E vinaka noqu toro voleka vua na Kalou. Au sa vakaruru ga vei Jiova na Turaga Cecere Duadua.” (Same 73:28) Na yalo tabu i Jiova ena uqeta na gonevuli dau vakavinavinaka qai gugumatua.\nTUBERI IRA MERA VUNAU, MERA VEIVAKAVULICI\n7. E veivakavulici vakacava o Jisu ena cakacaka vakavunau? (Raica na imatai ni iyaloyalo.)\n7 Ena Maciu wase 10, eda raica kina nona vakavulici ratou nona 12 na yapositolo o Jisu. E sega ni vosa raraba, e vakabibitaka eso na ka.  Eratou vakatudaliga na yapositolo ni vakavulici ratou tiko o Jisu ena sala me laulau kina nodratou vunau. Oti eratou sa qai gole ena yalava. Nodratou vulica na tisaipeli na iwalewale i Jisu, sega ni bera ratou sa matau sara ena vunautaki ni ka dina. (Maciu 11:1) Eda rawa ni vakavulici ira noda gonevuli mera dautukutuku maqosa. Meda veivosakitaka mada qo e rua na sala e rawa ni caka kina qori.\n8, 9. (a) E torovi ira vakacava na tamata o Jisu ena cakacaka vakaitalatala? (b) Eda na vukei ira vakacava na dautukutuku vou mera vakatotomuria na iwalewale ni nona dauveivosaki o Jisu?\n8 Veivosaki kei ira na tamata. O Jisu e sega ni dau vunautaka tu ga na Matanitu ni Kalou vei ira na ilala levu. Kena ivakaraitaki, ena toevu nei Jekope volekata na koro o Saika, a bulabula qai laulau nona veitalanoa o Jisu kei na dua na yalewa. (Joni 4:5-30) E veivosaki tale ga kei Maciu Livai na daukumuni vakacavacava. E sega ni levu sara na ka e volatukutukutaki ena Kosipeli me baleta na veivosaki ya, ia e ciqoma o Maciu na veisureti i Jisu me nona imuri. Ena dua na gauna a caka ena vale i Maciu na kana, qai vakarogoci Jisu tiko kina o Maciu kei na so tale.—Maciu 9:9; Luke 5:27-39.\n9 Ena dua tale na gauna, o Jisu e vosa vakayalovinaka vei Nacanieli, e dua e dau beci ira mai Nasareci. Ia a qai veisau nona rai. A vakatulewataka me kila e levu tale na ka e vakavulica o Jisu mai Nasareci. (Joni 1:46-51) E tiko gona na vuna vinaka meda vakavulici ira kina na dautukutuku vou mera vosa vakayalovinaka vei ira na tamata, me rawarawa tale ga.  Nida vukei ira va qo, de dua era na raica na sala era vakatudaliga kina na yalomalumalumu ena noda veikauaitaki kei na vosa vakayalovinaka.\n10-12. (a) E uqeti ira vakacava na tataleitaki o Jisu? (b) Eda na vakavulici ira vakacava na dautukutuku vou mera maqosa tiko ga ena veivakavulici?\n10 Uqeta na tataleitaki. E lekaleka ga na gauna ni nona cakacaka vakaitalatala o Jisu. Ia e vakayagataka nona gauna me uqeta kina na nodra tataleitaki na tamata. Kena ivakaraitaki, dua na siga a vakayagataka o Jisu na waqa me vunau kina vei ira na ilala levu. Qori tale ga na gauna e cakamana kina, oya ni qoliva rawa kina o Pita e levu na ika, oti qai kaya vua: “Me tekivu qo o sa na qolivi ira na tamata.” Na cava e qai yaco? Eratou “kauta i vanua na waqa ruarua” o Pita kei ratou na nona itokani “ratou biuta tu mai na ka kece, ratou qai muri [Jisu].” Luke 5:1-11.\n11 A taleitaka tale ga na veivakavulici i Jisu o Nikotimo, e lewe ni Sanadrini. Dua na ka nona via kila e levu tale na ka, ia e lomaleqataka na ka era na kaya eso ke ra raica ni vosa vei Jisu. A yalorawarawa qai lomasoli o Jisu me sotavi Nikotimo ga ena bogi. (Joni 3:1, 2) Na cava eda vulica? E solia nona gauna na Luve ni Kalou me uqeta kina nodra vakabauta eso. Meda makutu mada ga ni veisikovi lesu kei na noda caka vuli iVolatabu kei ira na tataleitaki.\n12 Era na maqosa tiko ga ena nodra veivakavulici na dautukutuku vou ke da cakacaka vata ena yalava. Eda rawa ni vukei ira mera kila ke dua e tataleitaki. Eda rawa ni sureti ira na dautukutuku vou mera tomani keda ena veisikovi lesu kei na caka vuli iVolatabu. Nira kunea gona e dua na tataleitaki, era na rawa ni uqeti koya ra qai veivakavulici sara ena iVolatabu. Era na vulica tale ga mera kua ni soro totolo ra qai vosovoso ena cakacaka vakaitalatala.—Kala. 5:22; raica na kato “ Bibi na Vosovoso.”\nVAKAVULICI IRA MERA NANUMI IRA NA TACIDRA VAKAYALO\n13, 14. (a) Na cava o nanuma ena nodra vakuai ira na volatukutukutaki tu ena iVolatabu? (b) Sala cava o rawa ni vakavulici ira kina na dautukutuku vou kei ira na gone mera dau lomani ira na tacidra?\n13 E volatukutukutaki tu ena iVolatabu na noda dau “veilomani vakaveitacini” kei na noda veiqaravi. (Wilika 1 Pita 1:22; Luke 22:24-27.) E soli koya na Luve ni Kalou me veiqaravi, okati kina nona bula. (Maciu 20:28) O Tokasa e “dau cakacaka qai dau soli iloloma.” (Caka. 9:36, 39) O Meri na lotu vaKarisito mai Roma e “dau ogaoga” ena vuku ni ivavakoso. (Roma 16:6) Eda na vukei ira vakacava na ka vou mera raica vakabibi nodra vukei na tacidra vakayalo?\nVakavulici ira na ka vou mera lomani ira na tacidra vakayalo (Raica na parakaravu 13, 14)\n14 Nida sikovi ira na tauvimate kei na itabaqase, eda rawa ni sureti ira na ka vou mera tomani keda. O ira na gone era rawa ni tomani nodra itubutubu ena veisiko va qori ke veiganiti. O ira na qase ni ivavakoso era rawa ni cakacaka kei na so ena nodra raici na itabaqase ena ka e vauca na kakana kei na vakavinakataki ni nodra vale. Ni caka qo, era na vulica na gone kei ira na ka vou na sala mera daucaka vinaka kina. Ni vunau tiko e dua na qase ni ivavakoso ena nona yalava, e rawa ni lai vakabula vei ira na iVakadinadina era tiko e kea. Qori ena vulica kina na tacida cauravou e dau tomani koya ni bibi mera vakila na lewe ni ivavakoso nira lomani.—Roma 12:10.\n15. Na cava e bibi kina vei ira na qase mera kauaitaka nodra toso na tagane ena ivavakoso?\n15 O Jiova e vakayagataki ira na tacida tagane mera veivakavulici ena ivavakoso, e bibi kina mera vulica mera maqosa ena vunau. Ke o qase ni ivavakoso, vakacava o rawa ni vakarogoca nona vakatovotovotaka e dua na dauveiqaravi nona itavi? De dua ena nomu veivuke, ena rawa kina vua me maqosa tiko ga ena nona veivakavulici ena Vosa ni Kalou.—Niem. 8:8. \n16, 17. (a) Na cava e kauaitaka o Paula me baleta nona toso o Timoci? (b) Na cava mera cakava na qase me yaga kina nodra vakavulici na ivakatawa era na muri mai?\n16 Dua na ka na kena vinakati vakalevu na ivakatawa ena ivavakoso, ena vinakati gona mera vakavulici tiko ga o ira era na qarava na itavi qo. E vakamacalataka vakalekaleka o Paula na iwalewale ni veivakavulici me caka ni tukuna vei Timoci: “Luvequ, mo vakaukauataki tiko mada ga ena loloma soli wale e tu vei Karisito Jisu, vaka tale ga kina na ka o rogoca vei au me vaka era vakadinadinataka e levu, mo tukuna qo vei ira na tagane yalodina me rawa ni ganiti ira mera vakavulica vei ira eso tale.” (2 Tim. 2:1, 2) E dua toka na itaba o Paula, dua na ka na levu ni ka e vulica vua o Timoci. E muria o Timoci na iwalewale e vakayagataka o Paula ena cakacaka vakaitalatala kei na so tale na veiqaravi tabu.—2 Tim. 3:10-12.\n17 E sega ni vakaweleweletaka o Paula na nona vakavulici o Timoci. E dau vinakata me rau veitomani. (Caka. 16:1-5) Mera vakatotomuria na ivakaraitaki i Paula na qase ni ivavakoso nira dau kauti ira na dauveiqaravi ena veivakatawani ke veiganiti. Qori e rawa kina vei ira mera vulica na ka e vinakati vua e dua na ivakatawa vaKarisito, oya me veivakavulici, vakabauta, vosovoso ra qai dau loloma. Na iwalewale qo ena vukei ira na ivakatawa ni “qelenisipi ni Kalou” era na muri mai.—1 Pita 5:2.\nBIBI MEDA DAU VEIVAKAVULICI\n18. Na cava meda raica kina vakabibi nodra vakavulici eso ena nodra qaravi Jiova?\n18 Levu era vinakata mera qaravi Jiova, e bibi kina na veivakavulici. E se yaga tiko ga na ivakaraitaki ni veivakavulici i Jisu kei Paula. E vinakata o Jiova meda vakavulici vinaka na nona dauveiqaravi nikua ena noda itavi lesi vakalou. E vakayagataki keda o Jiova meda vukei ira na dautukutuku vou mera vulica mera qarava rawa nodra itavi ena ivavakoso. Sa qai torosobu tiko ga na vuravura qo, levu tale ga na sala eda rawa ni vunau kina, e bibi qai vinakati vakatotolo meda veivakavulici.\n19. Na cava mo nuidei kina ni na yaga nomu gumatua ni vakavulica eso mera qaravi Jiova?\n19 E vinakati dina na gauna kei na sasaga ena veivakavulici. Ia ena tokoni keda o Jiova kei na Luvena duabau ni rau solia na vuku meda veivakavulici kina. Eda na marau nida raici ira eda vukea nira sa ‘cakacaka tiko vakaukaua, ra qai gumatua.’ (1 Tim. 4:10) Meda kua tale ga ni cegu ena noda toso vakayalo nida qaravi Jiova tiko.\n^  (parakaravu 7) Qo eso na tikina e vakabibitaka o Jisu: (1) Me donu na itukutuku e vunautaki. (2) Lomavakacegu ena ka sa vakarautaka na Kalou. (3) Kua ni veiba kei itaukeinivale. (4) Nida tusaqati, nuitaka na Kalou. (5) Kua ni rere.\n^  (parakaravu 9) E tiko ena ivola Me Yaga Nomu Curu ena Koronivuli ni Vuli Vunau, t. 62-64 eso na vakatutu yaga ena sala meda veivosaki kina kei ira na tamata ena cakacaka vakaitalatala.\n^  (parakaravu 15) E vakamacalataki ena ivola Me Yaga Nomu Curu ena Koronivuli ni Vuli Vunau, t. 52-61, na ka e vinakati vua e dua me maqosa ena vunau e matanalevu.\nBibi na Vosovoso\nNira lai vunau na dautukutuku vou, e bibi mera vulica ni so na gauna ena vinakati na vosovoso. Dua na tacida tagane mai Ghana e solia noda ivola vua e dua na cauravou, ia e dau vuni na cauravou qo ni gole yani vakavica na tacida. Erau qai sota ena dua na gauna, a saga na cauravou ya me tinia nodrau veivosaki. Ni vakaraitaki vua na iwalewale ni kena vulici na iVolatabu, a vakadonuya sara. Tekivu mai na gauna qori, sa sega tale ni qai dau vuni nida gole yani na iVakadinadina. Ni oti e vica na vula, e papitaiso sara na cauravou qori ena dua na noda soqo.\niMeli iMeli Bibi Meda Veivakavulici


O Cei o Jiova? “Raica, Oqo na Noda Kalou” | Toro Voleka\n“Raica, Oqo na Noda Kalou”\n1, 2. (a) Taro cava o na bau via tarogi koya kina na Kalou? (b) Taro cava a taroga o Mosese vua na Kalou?\nRAWA beka ni drau veitalanoa sara ga kei na Kalou? Noda vakasamataka wale tu mada ga sa bau dua na ka—me vosa vei iko o koya na Turaga Sau ni lomalagi kei vuravura! O via madua vakalailai mo sauma nona vosa, vakalailai ga o sa doudou tale. E vakarorogo ni o vosa, e vosa tale vei iko ni o vosa oti, sa qai solia na galala vei iko mo taroga na taro cava ga o vinakata. Taro cava o na taroga vua?\n2 Oqo sara ga na ka a sotava e dua a bula ena dua na gauna sa oti. Na yacana o Mosese. Ia, de dua o na kidroataka na taro a digia me tarogi koya kina na Kalou. A sega ni taroga e dua na ka e baleta nona bula, na ka ena yacovi koya, se leqa e sotava tu na kawatamata. Ia, a taroga na yaca ni Kalou. Ena veicalati beka vei iko na taro oqo ni sa kila makawa tu o Mosese na yaca ni Kalou. O koya gona, e rairai titobu cake na ibalebale ni nona taro. E qai macala ni oqo e taro bibi duadua me bau taroga o Mosese. E tara kece na noda bula na kena isau. Ena rawa ni vukei iko ena nomu saga mo toro voleka vua na Kalou. Ena sala cava? Meda raica sara mada na veivosaki vakairogorogo oya.\n3, 4. Na cava a yaco e liu ni bera ni qai lai veivosaki kei na Kalou o Mosese? Ia, na cava na usutu bibi ni nodrau veivosaki?\n3 Yabaki 80 ena gauna oya o Mosese. Rauta ni 40 na yabaki nona sega ni raici ira tu na kainona na Isireli, nira se tu vakabobula mai Ijipita. Dua na siga ni vakatawa tiko na sipi nei vugona, e qai raica e dua na ka veivakurabuitaki. E kama tiko e dua na vunikau, ia e sega ni kamayavu sara. E kama tiko ga, qai caudre tiko me vaka na bikeni ena yasa ni dua na delana. Mani toro yani o Mosese me vakadikeva. E kidacala sara beka ga ni rogoca e dua na domo mai na loma ni bukawaqa! E vakayagataka na Kalou e dua na agilosi me matataki koya ena nodrau veivosaki kei Mosese. O sa na rairai kila ni oqo sara ga na gauna e lesi Mosese kina na Kalou me sa biu mada na bula vakacegu, me suka i Ijipita me lai sereki ira na Isireli era tu vakabobula e kea.—Lako Yani 3:1-12.\n4 Ena gauna oya, e lewa sara tu ga o Mosese na taro me taroga vua na Kalou. Ia, raica mada na taro e qai digia me taroga: “Ni’u sa lako vei ira na Isireli, ka kaya vei ira, A nodra Kalou na nomuni qase sa talai au vei kemuni? a ra sa kaya vei au, Ko cei na yacana? a cava me’u kaya vei ira?”—Lako Yani 3:13.\n5, 6. (a) Na ka dina bibi cava eda vulica ena taro i Mosese? (b) Na ka rarawa cava e sa mai vakayacori ena yaca ni Kalou? (c) Na cava e rui bibi kina nona vakaraitaka vei keda na Kalou na yacana?\n5 Na imatai ni ka eda vulica ena taro oya ni Kalou e tiko na yacana. Oqo e dua na ivakavuvuli rawarawa e sega ni dodonu meda raica vakamamada. Ia, e levu era vakawaletaka. Sa kau laivi na yaca ni Kalou mai na levu na vakadewa ni iVolatabu, qai sosomitaki ena “Turaga” kei na “Kalou.” Oqo e dua na ka rarawataki dina, e cala levu duadua tale ga me bau vakayacori ena inaki vakalotu. Kaya mada se cava o na cakava ke o via kila vinaka e dua? Sega li ni o na taroga na yacana? E vaka kina ke da via kilai koya na Kalou. Na Kalou e sega ni dua na ka bula tawamacala meda na sega ni kila se vakabauta rawa. E dina ni tawarairai, ia e dua dina na ka bula o koya, e tiko tale ga na yacana—o Jiova.\n6 Kena ikuri, ni vakatakila o Jiova na yacana, e dau vakaraitaka oya ni sa vakarau yaco e dua na ka vakatubuqoroqoro. E sureti keda meda mai kilai koya. E vinakata meda digia na ka e vinaka duadua ena noda bula—meda toro voleka vua. Ia, e sega ni tukuna wale ga vei keda o Jiova na yacana. E vakaraitaka tale ga vei keda na ka e okati ena nona vakatokai ena yaca qori.\niBalebale ni Yaca ni Kalou\n7. (a) Na cava e kilai me ibalebale ni yaca ni Kalou? (b) Na cava a via kila dina o Mosese ena gauna e taroga kina na yaca ni Kalou?\n7 E digia ga o Jiova na yacana, ia e dua na yaca e sa vakaibalebale dina. Na yaca “Jiova” e kilai me kena ibalebale, “O Koya e Vakavuna me Yaco.” Sega ni dua e tautauvata kei koya ni vakavuna na ka kece. E dau raica tale ga me vakayacori na nona inaki kece. Oqo e sa bau veivakurabuitaki dina. Ia, oya beka ga na ibalebale ni yacana? Kena irairai ni a via kila o Mosese e so tale na ka me baleta na yaca i Jiova. E kila o Mosese ni o Jiova e Dauveibuli, e kila tale ga na yaca ni Kalou. E sega ni qai ka vou na yaca i Jiova ena gauna oya. Sa vica vata mai na senitiuri nodra vakayagataka voli. O koya gona, ni taroga o Mosese na yaca ni Kalou, a via kilai koya e vakatokai ena yaca oya. Oqo na ka a via kaya dina tiko: ‘Na cava meu tukuna vei ira na nomuni tamata na Isireli mera vakabauti kemuni kina, mera vakadinata kina ni o ni na vakabulai ira dina?’\n8, 9. (a) E sauma vakacava o Jiova na taro nei Mosese? Na cava e cala kina e levu na kena vakadewa? (b) Cava na ibalebale ni nona tukuna “au lewai au ga vakataki au”?\n8 Mani sauma o Jiova ena nona vakatakila e dua na ka vakasakiti me baleta na nona itovo, e sema tiko ena ibalebale ni yacana. E kaya vei Mosese: “Au lewai au ga vakataki au.” (Lako Yani 3:14, NW) Levu na vakadewa ni iVolatabu era vakadewataka vaka oqo na tikinivolatabu oqo: “Sa bula koi au vakai au.” Ia, na kena sagai me vakadewataki vakadodonu na tikinivolatabu oqo, e matata kina ni a sega ni tukuna tiko e ke o Jiova e dua na ka me baleta nona bula vakataki koya. A vakavulica tiko ga vei Mosese—vei keda kece tale ga—ni o Jiova e ‘lewai koya ga,’ e tu vua na kaukaua me cakava na ka ga e vinakati me vakavatukanataki kina nona vosa ni yalayala. E matata tale ga nona vakadewataka vaka oqo na tikinivolatabu oqo o J. B. Rotherham: “Ka ga au vinakata au na cakava.” E dua na daunivosa, e kenadau tale ga ena vosa vakaiperiu e vakayagataki ena iVolatabu, e vakamacalataka vaka oqo na ibalebale ni yaca ni Kalou: “Na ituvaki se leqa cava ga e basika mai, na Kalou ena kena iwali.”\n9 Cava e kena ibalebale oya vei ira na Isireli? Leqa cava ga e tu mai matadra, se ituvaki cava ga era sotava, ena cakava ga e dua na ka o Jiova me sereki ira kina mai na nodra tu vakabobula, qai kauti ira ina Vanua Yalataki. Sega ni vakabekataki ni yaca oya e dua na yavu mera nuitaka kina na Kalou. Dodonu meda vaka tale ga oya o keda nikua. (Same 9:10) Ena vuku ni cava?\n10, 11. Uqeti keda vakacava na yaca i Jiova meda vakasamataki koya ni dua e dau rawarawa me veisau, e Tamada vinaka duadua tale ga? Vakatauvatana.\n10 Kaya mada ke o itubutubu: O na kila ni na gadrevi mo dau yalorawarawa ni veisau mo qaravi koya rawa kina na luvemu. Ena dua mada ga na siga, o na vakayacora na itavi ni nasi, o na vakasaqa, o na veivakavulici, o na veivakadodonutaki, o na vakatulewa, kei na levu tale. Levu na itubutubu era sega ni taqea rawa na levu ni itavi e tu mera qarava. Sa ra raica ni o ira nodra lalai era nanuma ni o Ta kei Na erau rawa ni vakaotia na mosi cava ga, walia na veileti kece, vakavinakataka na iyaya ni vakatatalo kece ga e ramusu, rau sauma tale ga na taro kece ga e votu mai nodra vakasama. E so na itubutubu era dau yalolailai sara, ra rarawa tale ga nira sega ni dau rawata e so na ka era namaka na luvedra. E mositi ira ni so na gauna era sega ni dau rawata nodra itavi.\n11 O Jiova e vaka tale ga e dua na itubutubu dauloloma. Ia, me vaka ni lewai koya ga vakataki koya, e rawa ni solia nona vinaka duadua vei ira na luvena e vuravura ena ituvaki cava ga era sotava, qai sega ni goletani vakadua mai na nona ivakatagedegede uasivi ena gauna vata oqori. Nida rogoca gona na yaca i Jiova, ena votu sara mai ena noda vakasama ni o koya ga e Tamada vinaka duadua. (Jemesa 1:17) Sega ni dede wale ga sa raica o Mosese kei ira na vo ni Isireli yalodina ni sega ni ka wale dina na yaca i Jiova. Era rai ena qoroqoro ni sa vakaraitaki koya o Jiova ena dui ituvaki era sotava me vaka e dua na Turaganivalu qaqa, Daubulilawa uasivi, Turaganilewa, Idinia maqosa ni lewa na veika e tu wavokiti ira me vaka na wai kei na cagi, e vakarautaka na peleni ni vale, na kakana kei na wai, maroroya me sega ni vuca rawa na isulu kei na ivava—kei na vuqa tale.\n12. E duidui vakacava nodrau raici Jiova o Fero kei Mosese?\n12 Na Kalou gona e sa vakatakila na yacana, vakatakila na veika vakasakiti e okati ena nona vakatokai ena yaca qori, e sa vakaraitaka tale ga ni dina na veika e tukuna me baleti koya. Na Kalou e vinakata sara ga meda kilai koya. Cava eda na cakava? A via kilai koya na Kalou o Mosese. Na gagadre oqori a usutu sara tu ga ni nona bula, a vakavuna tale ga me toro voleka vua na Tamana vakalomalagi. (Tiko Voli Mai na Lekutu 12:6-8; Iperiu 11:27) Ka ni rarawa ni levu era a bula vata kei Mosese a duatani na nodra gagadre. Ni cavuti Jiova vei Fero o Mosese, e qai kaya na iliuliu qaciqacia ni Ijipita oqo: ‘O cei o Jiova?’ (Lako Yani 5:2) A sega ni via kilai Jiova o Fero. A kaya ga ena veivakalialiai ni o koya na Kalou ni Isireli e sega ni dua na kena yaga, e sega na betena. Sa takalevu tale ga nikua na rai vaka oya. Sa ra sega ni kila rawa kina e levu nikua e dua na ka bibi—ni o Jiova e cecere sara ena lomalagi kei vuravura.\nJiova, Sa Cecere Sara\n13, 14. (a) Na cava e levu kina na icavuti kei Jiova ena iVolatabu? Cava e so na icavuti oqori? (Raica na kato “ So na iCavuti kei Jiova.”) (b) Na cava e donu kina noda kaya ni o Jiova “Sa Cecere Sara”?\n13 Dau rawarawa ni veisau o Jiova, sega tale ga ni vakaiyalayala na ka e rawa ni cakava, oya na vuna e levu kina na kena icavuti ena iVolatabu. O ira na icavuti oqo era sega ni veisaqasaqa kei na ibalebale ni yacana, ia e vakarabailevutaka ga na noda kila na kena ibalebale. Me kena ivakaraitaki, e cavuti o koya me o “Jiova, Sa Cecere Sara.” (Same 92:8) E basika vakalevu ena iVolatabu na icavuti oqo, qai vakamatatataka vei keda na itutu i Jiova. O koya duadua ga e dodonu dina me Turaga Sau ni lomalagi kei na vuravura. Dikeva mada na vuna.\n14 E sega tale ni dua, o Jiova ga e cavuti me Dauveibuli. E kaya na Vakatakila 4:11: “Kemuni na neitou Turaga kei na neitou Kalou, sa dodonu me ia vei kemuni na vakarokoroko kei na veidokadokai, kei na kaukauwa: ni sai kemuni ka bulia na ka kecega, era sa buli ga ka tu dei talega e na nomuni lewa.” Sega tale ni dua e rawa ni vakatokai ena icavuti lagilagi oqo. Sega ni dua na ka e tu e vuravura me sega ni bulia o Jiova! Sega ni vakatitiqataki vakalailai ni o Jiova ga e dodonu me dokai, me vakalagilagi, qai vakacerecerei ni o koya ga e Cecere Sara, e Dauveibuli.\n15. Na cava e vakatokai kina o Jiova me “Tui ni veitaba gauna kece ga”?\n15 E dau cavuti tale ga o Jiova me “Tui ni veitaba gauna kece ga.” (1 Timoci 1:17, VV; Vakatakila 15:3, VV) Cava na kena ibalebale oqo? Ena dredre me taura rawa na noda vakasama, ia e vakaibalebaletaka oqo na tawavakaiyalayala ni nona veigauna sa oti kei na nona veigauna se bera mai. E sega gona na itekitekivu kei Jiova, ena sega tale ga na nona itinitini. E kaya na Same 90:2: “Sai kemuni ga na Kalou e sega ni tubu ka sega ni mudu.” Sa rauta me vakatokai me o koya sa “dede sara na nona bula”—a bula makawa tu ga mai ni bera ni qai buli na veika tale e so e lomalagi kei na vuravura! (Taniela 7:9, 13, 22) Sega tale ni dua e rawa ni vakalecalecava na nona itutu ni o koya ga Sa Cecere Sara!\n16, 17. (a) Na cava eda sega ni raici Jiova rawa kina? Na cava meda kua ni kurabui kina ena tikina oqo? (b) Ena sala cava e ka dina cake kina o Jiova ni vakatauvatani kei na ka mada ga e rawa nida raica se tara?\n16 Ia, e so era vakalecalecava ga me vakataki Fero. Dua na vu ni leqa na noda dau kauaitaka vakalevu na tamata ivalavala ca na ka ga eda raica e matada. Eda sega ni raici koya Sa Cecere Sara. E kabula vakayalo o koya, e tawarairai. (Joni 4:24) Kena ikuri, ke dua na tamata e vakalewe, vakadra, me mai tu ena mata i Jiova, ena mate. A kaya sara mada ga vei Mosese o Jiova: “E dredre mo raica na mataqu: ni sa sega na tamata me raici au, ka bula.”—Lako Yani 33:20; Joni 1:18.\n17 Oqo e sega ni dodonu meda kurabuitaka. O Mosese mada ga a raica e dua na tiki lailai sara ni lagilagi ni Kalou, ni a rairai mai vua e dua na agilosi a talai koya mai na Kalou. Cava e qai yaco vei Mosese? E taura tale e dua na gauna na kena “serau [tu] na kuli ni matana.” O ira mada ga na Isireli sa ra sega ni douvaki Mosese ena nodra sega ni via raica na matana. (Lako Yani 33:21-23; 34:5-7, 29, 30) E macala vakasigalevu e ke ni sega ni dua na tamata e rawa ni raici koya Sa Cecere Sara kei na nona lagilagi kece! Kena ibalebale beka oqo ni sega ga ni dua na ka bula dina o koya baleta ni sega nida raica, da sega tale ga ni tara rawa? Sega, e levu na ka eda sega ni raica ia eda vakabauta—me vaka na cagi, biau livaliva, kei na vakanananu. Kena ikuri ni o Jiova e tudei, e sega ni veisautaki koya na toso ni gauna, veitalia mada ga ke bilioni vakabilioni sara na yabaki na dede ni nona bula! Ena vakasama oya e ka dina cake kina o koya ni vakatauvatani kei na ka mada ga e rawa nida raica se tara, ni veika eda raica tu oqo e vakatau sara tu ga na nodra bula ena gauna, na kedra dede ga na nodra rawa ni madra, ra vuca yani. (Maciu 6:19) Ia, meda vakasamataki koya beka me vaka e dua ga na igu e tu ena veivanua kece, se dua na iVurevure ni bula tawakilai? Meda raica mada.\nKalou e Kilai ena Levu Sara na Ka Vinaka\n18. Na cava e raivotutaka o Isikeli? Na cava e vakatakarakarataki ena va na matadratou na “ka bula” eratou tu volekati Jiova?\n18 Eda sega ni raica rawa na Kalou, ia e levu na tikina vakasakiti ena iVolatabu e vukei keda meda raivakatayaloyalotaka nona itikotiko vakalomalagi. E dua na kena ivakaraitaki na imatai ni wase ni ivola i Isikeli. A raivotutaka o Isikeli na isoqosoqo vakalomalagi i Jiova, qai kaya ni vaka tu e dua na qiqi vakaitamera. E vakasakiti vakalevu na nona ivakamacala me baleti iratou na ka buli vakayalo qaqa eratou tu ena yasa i Jiova. (Isikeli 1:4-10) O iratou na “ka bula” oqo eratou veivolekati sara kei Jiova, na kedratou irairai tale ga e tukuna vei keda e dua na ka bibi me baleta na Kalou eratou qarava. Na kabula yadua e va na matana—vaka na bulumakau, laione, ikeli, kei na tamata. Sega ni vakabekataki ni oqo e vakatakarakarataka sara ga na va na ka e kilai tani kina o Jiova.—Vakatakila 4:6-8, 10.\n19. Na cava e vakatakarakarataka na (a) mata ni bulumakau? (b) mata ni laione? (c) mata ni ikeli? (d) mata ni tamata?\n19 Ena iVolatabu, na bulumakau e dau vakatakarakarataka na kaukaua, sa rauta baleta ni manumanu kaukaua dina. Ena yasana adua, na laione e dau vakatakarakarataka na lewadodonu, baleta na lewadodonu e dau vinakati kina na doudou, na itovo era kilai tani sara kina na laione. E kilai na ikeli ni dau rai yawa, e raica sara mada ga na veika lalai e rawa ni vica sara tu na maile na kena yawa. Na mata ni ikeli gona e vakatakarakarataka vinaka na vuku ni Kalou se na nona raiyawa. Vakacava na mata ni tamata? A buli na tamata me ucuya na Kalou, eda duatani duadua gona o keda ni rawa meda vakatotomuria na Kalou ena nona itovo cecere duadua—na loloma. (Vakatekivu 1:26) E rawa nida kaya nira idivi ni Kalou na nona kaukaua, lewadodonu, vuku, kei na loloma, baleta nira dau vakavotui vakalevu duadua ena iVolatabu.\n20. Meda leqataka beka de sa veisau na itovo ni Kalou? Vakamacalataka.\n20 Meda leqataka beka de sa veisau na Kalou ni sa oti oqo e vica na udolu na yabaki mai na gauna a vakamacalataki kina ena iVolatabu? Sega, e sega ni dau veiveisau na itovo ni Kalou. E kaya o koya: “Koi au ko Jiova, ka’u sa sega ni veivukiyaki.” (Malakai 3:6) E sega ni yamekemeke na ivalavala i Jiova, ia e vakadinadinataki koya ga ni dua na Tama dauloloma ena nona tu vakarau me walia na leqa e dau basika. Ena gauna vaka oqori, e dau votu mai kina na itovo vakasakiti e so e kilai tani kina. Ena va na ka e kilai tani kina, e dua e dau ulabaleti ira kece, na loloma. E laurai na loloma ni Kalou ena ka kece e cakava. E dau usutu ni nona vakaraitaka nona kaukaua, lewadodonu, kei na vuku na nona loloma. E dua sara mada ga na ka vakasakiti e cavuta na iVolatabu me baleta na Kalou kei na loloma. E kaya: “Sa loloma na Kalou.” (1 Joni 4:8) Dikeva ni kaya tiko e ke na iVolatabu ni loloma e sega ni tiki ni nona bula wale ga na Kalou, e nona bula sara ga! Na ka kece sara ga e cakava e yavutaki ga ena loloma.\n21. Na cava ena yacovi iko ni levu cake na ka o kila me baleti Jiova?\n21 O sa bau raica e dua na gonelailai ni sakitaki tamana vei ira nona itokani qai kaya ena marau, “Ya o noqu ta”? O ira na dau qaravi Jiova e levu sara na vuna mera sakitaki koya kina nodra Kalou. E yalataka na iVolatabu ni dua na gauna era sa na qai kaya na tamata yalodina: “Raica, Oqo na noda Kalou.” (Aisea 25:8, 9) Na levu ga ni nomu vulica na itovo se veika e kilai kina o Jiova, na nomu vakila tale ga ni o koya e Tamamu vinaka duadua.\n22, 23. Na cava e tukuna na iVolatabu me baleti koya na Tamada vakalomalagi? Eda kila vakacava ni vinakata o koya meda toro yani vua?\n22 Na Tamada oqo e sega ni yalodredre, cudrucudru, se yalo ca—me vaka era vakavulica na iliuliu ni lotu lecaika, qai qiqo na nodra rai. Ena dredre meda toro volekata e dua na Kalou vaka oya, na iVolatabu tale ga e sega ni vakamacalataki koya vaka oya na Tamada vakalomalagi. Kena veibasai ga ni tukuni koya ni “Kalou mamarau.” (1 Timoci 1:11, NW) E dau vakila na ka me vakataki keda ga. E dau ‘rarawa na lomana’ ni raica nira beca nona tamata na ivakaro e bulia mera vinaka ga kina. (Vakatekivu 6:6; Same 78:41) Ia, nida cakava na ka e dodonu me salavata kei na nona vosa, e dau ‘marau na lomana.’—Vosa Vakaibalebale 27:11.\n23 Na tamada vakalomalagi e vinakata meda toro yani vua. E uqeti keda nona Vosa meda ‘vakasaqara na Kalou, de dua eda na kunei koya, ni sega ni yawa o koya vei keda yadua.’ (Cakacaka 17:27) Ia, ena rawa vakacava vua na tamata lolovira me toro voleka vei koya Sa Cecere Sara ena lomalagi kei na vuravura taucoko?\nSo na iCavuti kei Jiova\nKalou Kaukaua Sara. Tawavakaiyalayala nona kaukaua, sega e saqata rawa.—Vakatakila 15:3, VV.\nTamada. iVurevure ni bula kece, wili kina na bula tawamudu, lomani ira nona tamata me vaka ga e dua na tama.—Vosa Vakaibalebale 27:11; Joni 5:21.\niVakavuvuli. iVakavuvuli vuku duadua, e dodonu me qara ivakasala vua na tamata kece.—Aisea 2:3; 48:17.\nUluvatu. Sega ni veivukiyaki, idrodro dei.—Vakarua 32:4.\niVakatawa. Tuberi ira, taqomaki ira nona tamata, vakani ira tale ga vakayalo.—Same 23:1.\nDikeva na ivakadinadina ni basika na yaca ni Kalou ena ivolavivigi taumada vaKirisi.\niMeli iMeli “Raica, Oqo na Noda Kalou”


The Fiji Times » Dodonu beka mera tiko mai Syria na noda mataivalu\nDodonu beka mera tiko mai Syria na noda mataivalu\n15 September, 2014, 12:00 am\nERA vakaitavitaki ira tiko na noda sotia e na rua na ka lelevu.\nAi matai na nodra vuaviritaki tiko na nodra matanitu, ka kena i karua e na nodra gole tiko ena veisaututaki ki na veiyasai vuravura. Na veika e rua oqo era lomatarotaro tiko kina na lewe ni vanua, ka vakavuna tu na nodra laki vesu e lewe 45 na noda lewe ni mataivalu vei ira na batikadi mai Syria e na macawa sa oti.\nE dina ni 3,500 na kedra i wiliwili ka ra veibiuyaki tu e na tabana ni veisaututaki e na veiyasai vuravura, ia, e sega ni tiko vei ira na i yaragi me ra rawa ni vorata kina kevaka e dua na dau vakacaca(rebels) e via curu botea yani na nodra i tikotiko\nE vakaraitaka mai e dua na Tabana ni vola i Tukutuku mai valagi (Associated Press) ni tekivu mai na yabaki 2006 e se sega vakadua ni ratou bau veiwasei kila vakaivalu vata kei ira na nodra i tokani vakamataivalu mai Ositerelia, Niu Siladi vata kei Amerika, e na gauna e ratou taura kina na noda matanitu ka rauta ni 900,000 na keda i wiliwili.\nTomana ni ratou sega mada ga ni kila se e vica mada na kedra i wiliwili na tauri vakavesu mai Golan e na macawa sa oti, ka ra tiko kina ena ruku ni vakatulewa ni U.N. ka qarava tiko na vanua rerevaki duadua e na kedrau veimama o Isireli vata kei Syria, ka sa oti oqo e 400 na yabaki.\nE vakaraitaka o Jone Baledrokadroka na (Land Force Commander) vakacegu, ka sa cakacaka tiko mai na Univesiti mai Ositerelia e na gauna oqo, ni sa rui vakatotolotaki na nodra vakau na nodra sotia ki na Golan Heights.\nE vakabauta deivaki o Baledrokadroka ni ra se bera ni vakarautaki vakavinaka ka sega ni tiko vei ira na kila kei na tereni me rawa ni ra taqea kina na veivaluvaluti e caka tiko mai Syria.\nE vakamacalataka o Osnat Lubrani na mata ni U.N. ka tiko e Viti, ni dodonu me laurai vakavinaka na nodra vakaukauwa yago ka me tu vakavinaka na noda sotia e na veigauna kece.\nTomana ni naki levu ni nodra gole e na veisaututaki e kilai vinaka tu ni na sega ni rawa ni dua na ka vaka oqo e na laki yacovi ira.\nKuria o Lubrani ni macawa sa oti e vakayacori tiko kina na masumasu kei na vakawaqa kadrala e na valenilotu na Seniteneri e Suva me i vakananumi ni na noda liga ni wau ka ra tauri tiko vakavesu me vei ira na nai i lawalawa ni al-Qaida-linked Nusra Front ki na dua na vanua ka sega tiko ni kila, me vakatekivu mai na i ka 28 ni siga ni vula ko Okosita.\nE kaya talega o Lubrani ni sa balavu sara mai na nona vakaitavitaki koya tiko o ira na noda sotia e na veisaututaki e na veiyasai vuravura, e dina ga ni sa vakayacora oti e tolu na vuaviri, ia, sa vakadeitaka na i liuliu ni mataivalu, ni ratou na tutaka na matanitu ka digitaka na lewe ni vanua e na macawa mai oqo. Tomana ni matanitu na U.N. e sa guilecava na leqa e yaco tiko e na noda vanua ka tu vakarau me vukei Viti e na nodra yalo qaqa ki na veisaututaki ena vei yasai vuravura, ia, vei ira na noda sotia era marautaka sara vakalevu baleta ni oya e dua na vanua e rawa nira rawa i lavo kina vakalevu.\nIa, e na yabaki 2009, e a vakatoka kina o Murray McCully na Minisita ni Veitaqomaki mai Niusiladi ni dua na tabana veilecayaki na U.N.\nE kaya o McCully ki na niusiveva na New Zealand Herald se rawa vakacava me ra gole ka laki veisaututaki ki na dua tale na vanua, nira vuaviritaka tiko mada ga na nodra matanitu.\nKuria ni sa veisautaka tale na nona vakanananu baleta ni sa yalataka o Viti ni na vakayacora na veidigidigi, ka lomasoli na matanitu o Niusiladi me veivuke vei ira na sotia ni Viti.\nKaya talega o James Brown, e dua na Kanala vakacegu ni Ositerelia, ni dina ni mai yaco na vuaviri e na yabaki 2006, ia, era uasivi na sotia ni Viti.\nE vakaraitaka mai na (A.P) ni so na sotia ni Viti era vesu tiko e na gauna oqo, era se bera ni gole vakadua ki na dua na lakolako ni veisaututaki, ka ra qai laki biu sara tu ena vanua rerevaki me vakataki Syria.\nIa, e vakaraitaka o Brig. Gen. Mosese Tikoitoga ni ra veicurumaki tiko na sotia gone kei ira na sotia qase, ka kaya ni vei vanua vou era dau lako kina, era kau talega na sotia ka ra a se qai rawata ga na nodra naba.\nKuria ni se qai matai ni gauna oqo mera sotava na noda sotia na veivakalolomataki e yaco tiko mai Syria.\nE kaya nira se qai sotava vakadua me musu na domodra na lewe ni vanua mai vei ira na dau vakacaca, ka vakayacori sara tu ga e na yasa ni vanua era yadrava tiko. Ko ya e na rawa ni vakamalumalumutaka na nodra vakasama na noda sotia.\nTomana o Tikoitoga ni sega ni veiraurau na nodra i yaragi vata kei na yaragi ka tiko vei ira na dau vakacaca, ka duavata kei na vakatutu e vakatulewa kina na Komada ni U.N. oya me ratou sa soli ratou ga yani ka vakasuka na nodratou i yaragi.\nE ratou vakaraitaka na sotia ni Filipaini ni dodonu me na vaqaqai na Komada ni U.N. ka a tukuna talega me ratou soli ratou yani vei ira na batikadi, ka ratou qai bese.\nKuria o Baledrokadroka, ni dua sara na ka veivakurabuitaki ni ratou soli ratou yani na noda sotia, ka ratou dro rawa na sotia ni Filipaini. Kaya o koya ni i tavi ni dua na sotia me kua ni tu vakasuka ka soli koya vakarawarawa tu yani vaka oya, ia, e dodonu me vorata na meca.\nTomana ka kaya ni oqo e dua na i tukutuku era na sega ni ciqoma vakarawarawa na sotia luvaisulu.\nE dua na rogorogoca levu, ka ni sa kilai vinaka tu na sotia ni Viti e na i matai ni valu levu kei vuravura me yacova mai na gauna oqo. Ia, e vakaraitaka mai o Gen. Gregorio Pio Catapang ni rairai e sega ni dua na gauna ni nodratou vakarau vinaka na sotia ni Viti e na nodratou vakidacalataki ratou na i lala batikadi oya.\nE dredre talega na tara na nodratou dau ni vosa na matanitu na U.N. ena macawa sa oti.\nTomana o Tikoitoga ni na sega ni vakasuka na noda mataivalu ena veisaututaki ki Syria, ka sa tu vakarau tale e lewe 45 me ra veisosomitaki ke ganiti mai yasana kadua.\nIa, e vakaraitaka o Baledrokadroka ni oqo e vaka tale tiko na caka i ba. E kaya ni qo e vaka toka e dua na i tukutuku mata ni davui ka ni laurai na vo ni veimatanitu, era sa vakasuka tiko mai na nodra sotia mai Syria, ia, o Viti ga e cakava tale na kena veibasai.\nE na yabaki sa oti e rau sa vakasuka mai kina na nodrau sotia na matanitu o Austria kei Croatia e na nodrau nanuma ni na rawa ni yaco vei ira na ka e caka vei ira na noda sotia.\nRatou sa kaya talega na sotia ni Filipaini ni ratou sa na cegu mai keya ena vula ko Okotova, ka vakakina o ira na sotia ni Ireland. Ki vei ira na 1,250 sotia e ra tiko mai kea e oka tiko kina o Idia, Nepal kei Netherlands. Na matanitu na U.N. e sauma tiko e $1,028.00 dua na sotia e na loma ni dua na vula, ia, e kaya kina o Baledrokadroka de rairai na vuna oya era veisugusugu tiko kina na noda sotia me ra gole ki kea e na veiyawaki ni sau sa vaka tu oya, ka vakabibi tiko vei ira na sotia vou oqo.\nRotuman lass looks forward to fashion show\nIN "Fashion Art"\nFijians invited to be part birthday celebration\nRaura ready to showcase her walk on the runway